# **NYÍREGYHÁZI GYERMEKJÓLÉTI ALAPELLÁTÁSI INTÉZMÉNY**

# **9.sz. MICIMACKÓ BÖLCSŐDE**

**SZAKMAI PROGRAMJA**



2020

#### TARTALOMJEGYZÉK

## Oldal

# BEVEZETÉS **1**

**1. AZ ELLÁTANDÓ TERÜLET ÉS AZ ELLÁTANDÓ CÉLCSOPORT**

 **JELLEMZŐI**  5

**2.** **A BÖLCSŐDE JELLEMZŐ ADATAI**  6

**2.1. A bölcsődénk rendeltetése- missziója**  9

**2.2. Pedagógiai hitvallásunk**  9

**2.3. Rövid helyzetelemzés**  10

**2.4. Tárgyi feltételeink**  11

**2.5. Személyi feltételeink**  12

**3. BÖLCSŐDÉNK HUMÁN ERŐFORRÁSAI** 13

**3.1.** **A kisgyermeknevelő, mint modell** 13

**3.2.** **Kisgyermeknevelői teamünk arculata** 14

**3.3.** **A kisgyermeknevelő és a munkáját közvetlenül segítő bölcsődei dajka együttműködése** 15

**4. A BÖLCSŐDEI GONDOZÁS-NEVELÉS** 16

**4.1. A bölcsődei gondozás-nevelés célja** 16

4.1.1 A bölcsődei gondozási-nevelési cél elérésének feltételei 17

**4.2. A bölcsődei gondozás-nevelés alapelvei**  17

4.2.1. A család rendszerszemléletű megközelítése 17

4.2.2. A koragyermekkori intervenciós szemlélet befogadása 17

4.2.3. A családi nevelés elsődleges tisztelete 17

4.2.4. A kisgyermeki személyiség tisztelete 18

4.2.5. A kisgyermeknevelő személyiségének meghatározó szerepe 18

4.2.6. A biztonság és a stabilitás megteremtése 18

4.2.7. Fokozatosság megvalósítása 19

4.2.8. Egyéni bánásmód érvényesítése 19

4.2.9. Gondozási helyzetek kiemelt jelentősége 19

4.2.10. A gyermeki kompetenciakésztetés támogatása 19

**4.3. A bölcsődei nevelés feladatai** 20

4.3.1. A családok támogatása, a szülői kompetencia fejlesztése 20

4.3.2. Egészségvédelem, az egészséges életmód megalapozása 20

4.3.3. Az érzelmi és társas kompetenciák fejlesztése 21

4.3.4. A megismerési folyamatok fejlődésének segítése 21

**4.4. A családok támogatásának módszerei és lehetőségei** 21

4.4.1. Családlátogatás 21

4.4.2. Adaptáció (beszoktatás) 22

4.4.3. Napi kapcsolattartás 22

4.4.4. Egyéni beszélgetések 23

4.4.5. Szülőcsoportos beszélgetések 23

4.4.6. Szülői értekezletek 23

4.4.7. Indirekt kapcsolattartási formák 23

**4.5. A bölcsődei nevelés megvalósításának sajátos feltételei** 24

4.5.1. „Saját-kisgyermeknevelő”- rendszer 24

4.5.2. Gyermekcsoportok szervezése 24

4.5.3. Napirend 24

**5. GYERMEKÉLELMEZÉS** 26

**5.1. Az étlapszerkesztés általános szabályai** 26

**5.2. Különleges táplálást igénylő gyermekek ellátása** 29

**6. A BÖLCSŐDEI NEVELÉS FŐBB HELYZETEI** 29

**6.1. A gondozás** 30

**6.2. A játék** 31

**7. A FEJLESZTÉS TARTALMA** 32

**7.1. Játék és tanulási tevékenység** 35

**7.2. Társas, közösségi tevékenység** 35

**7.3. Munkatevékenység** 35

**7.4. Szabadidős tevékenység** 36

**7.5. Komplex tevékenységek** 37

7.5.1. Mozgás 37

7.5.2. Anyanyelvi nevelés 38

7.5.3. Mese – vers – báb 41

7.5.4. Vizuális nevelés 44

7.5.5. Zenei nevelés 45

7.5.6. Matematikai nevelés 48

7.5.7. Környezeti nevelés 50

**8. AZ ELLENŐRZÉS ÉS ÉRTÉKELÉS RENDSZERE** 53

**8.1. A program működését tervező és elemző dokumentumok** 53

**8.2. A gyermekcsoport nevelési-gondozási programja** 53

**8.3. A program beválásának ellenőrzése** 54

8.3.1. A program választása előtti feladataink 54

8.3.2. A program beválásának, elemzésének, értékelésének ellenőrzése 54

8.3.3. A program ellenőrzése hosszabb távon 54

**9. A BÖLCSŐDE HAGYOMÁNYOS ÜNNEPEI ÉS RENDEZVÉNYEI** 55

**9.1. A bölcsőde közös ünnepei** 55

**9.2. A bölcsőde és a család közös rendezvényei, tevékenységei** 55

**9.3. A bölcsőde egyéb programjai** 55

**10. A BÖLCSŐDE KAPCSOLATAI**  55

**10.1. Óvodákkal** 55

**10.2. Egyéb külső kapcsolatok** 56

**11 GYERMEKVÉDELEM BÖLCSŐDÉNKBEN** 56

**12. A BÖLCSŐDE IRÁNYÍTÁSA**  58

**12.1. Organogram** 58

**12.2. Nevelő-gondozó testület** 58

**12.3. Szakmai munkaközösségek** 58

**12.4. Szülői munkaközösség** 59

**13. BÖLCSŐDÉBE ÉS ÓVODÁBA LÉPÉS FELTÉTELEI** 59

**13.1. A bölcsődébe lépés feltételei** 59

**13.2. Az óvodába lépés feltételei** 61

**IRODALOMJEGYZÉK** 62

*„Mindenfajta nevelés önnevelés, és mi mint tanítók, nevelők csak a saját magát nevelő gyermek környezetét alkotjuk. A legkedvezőbb környezetet kell teremtenünk, hogy a gyermek úgy nevelje általunk önmagát, ahogy belső sorsát követve nevelődnie kell.„*

*(Rudolf Steiner)*

#

# **BEVEZETÉS**

Köszöntöm a kedves szülőket, akik jelenleg és a jövőben is ránk bízzák legféltettebb kincsüket: a gyermeküket. Kérem, hogy ismerjék meg bölcsődénk nevelési-gondozási programját, alkossanak róla véleményt és segítsük egymást egyre hatékonyabban a közös célért: a gyermekek minél harmonikusabb személyiséggé válásáért.

Köszönöm minden kisgyermeknevelő munkatársamnak a program előkészítésében, és kidolgozásában felvállalt és teljesített munkáját. Kívánom, hogy a közös munka erősítsen meg mindenkit nevelési-gondozási, és pedagógiai hitvallásában, hogy a jövőben is együtt dolgozhassunk a gyermekekért, és formálhassuk a bölcsőde arculatát.

 Koszta Györgyné

 bölcsődevezető

**1. AZ ELLÁTANDÓ TERÜLET-, ÉS AZ ELLÁTANDÓ CÉLCSOPORT JELLEMZŐI**

**Nyíregyháza** 274.46 km2 területű város a Nyírség nyugati részén, a vízválasztótól É-ra terül el. Az Észak-alföldi régióban, Szabolcs-Szatmár-Bereg megye székhelye. 1990 óta megyei jogú város. Székhelye a Nyíregyházi járásnak is. Az ország hetedik legnagyobb városa, közel 120 000 lakossal. Dinamikusan fejlődő, a térség gazdasági és kulturális motorja. Fejlett tömegközlekedéssel rendelkezik, amit buszhálózattal lát el. A buszok útvonala főleg a Vasútállomás, a Vay Ádám körút, Örökösföld és a Sóstói úti kórház köré koncentrálódott. A belterületi buszok száma huszonkilenc.

Nyíregyháza, mint a megye közigazgatási és gazdasági központja, jobb gazdasági potenciállal rendelkezik, mint a megye többi települése így a munkanélküliség, a tőkevonzás, és az infrastruktúra helyzete is jóval kedvezőbb.

A település társadalmi és gazdasági jelentősége tükröződik a demográfiai arányszámokban is, melyek alapján a város térségen belüli súlya a fővárosnak az országon belüli szerepéhez hasonló volumenűnek tekinthető. Ez a meghatározás abból adódik, hogy Szabolcs-Szatmár-Bereg megye lakosságának kéttizede, foglalkoztatottjainak háromtizede, a felsőfokú iskolai végzettséggel rendelkezőinek több mint négytizede koncentrálódik a városban.

A bölcsődés korú gyermekek száma az utóbbi három évben nem mutat szignifikáns eltérést, a lakónépesség 2,7%-a.

|  |  |  |  |
| --- | --- | --- | --- |
| Év | Állandó lakónépesség(fő) | 0-3 éves korúak száma(fő) | 0-3 éves korúakaránya a lakónépességhez viszonyítva(%) |
| 2016 | 118 125 | 4 595 | 3,8 |
| 2017 | 119 937 | 4 598 | 3,8 |
| 2018 | 116.799 | 4 560 | 3,9 |

*Forrás: http://nepesseg.com/szabolcs-szatmar-bereg/nyiregyhaza,*

*KSH*

A város területén ***a kisgyermekek*** ***intézményes napközbeni ellátása 816 bölcsődei férőhellyel, és 42 családi bölcsődei férőhellyel biztosított.***

A fentiekben leírt adatokból megállapítható, hogy ***a korcsoporti népesség 25,92%-a veheti igénybe a gyermekek napközbeni ellátását.***

**Nagycserkesz,** Nyíregyházától 15 km-re-nyugatra haladva a 36-os főútvonal mellett található 41,5 km2 területű, 1746 fős község. Területének jelentős része külterület, melyet jelenleg 16 bokortanya alkot. Menetrendszeri autóbusz közlekedés köti össze Nyíregyházával és Tiszavasvárival. A község területén jelenleg nem biztosított a kisgyermekek intézményes napközbeni ellátása.

**2. A BÖLCSŐDE JELLEMZŐ ADATAI**

**A bölcsőde neve:**

9.sz. Micimackó Bölcsőde

**A bölcsőde elérhetőségei**

4400 Nyíregyháza, Stadion u. 8/A

Tel./fax: 06-42-403-246; 06-42-504-848; +36-30-326-5829

e-mail: bolcsimicimacko@gmail.com.

**A bölcsőde működési területe:**

Nyíregyháza Megyei Jogú Város, és Nagycserkesz Község közigazgatási területe

**A bölcsődei férőhelyek száma:**

50 fő

**Nyitva tartás rendje:**

6:30 – 17:00 óráig

**A működtető intézmény neve, székhelye, elérhetőségei:**

Nyíregyházi Gyermekjóléti Alapellátási Intézmény

4400 Nyíregyháza, Tokaji u. 1/D.

Tel.: (42) 506-750; Telefax: (42) 506-750

e-mail: titkarsag.gyejo@gmail.com

**A fenntartó neve, székhelye, telefonszáma:**

Nyíregyháza Megyei Jogú Város Önkormányzata

4400 Nyíregyháza, Kossuth tér 1.

Tel./fax: (42) 524-524

**A bölcsődei alapítványra vonatkozó adatok:**

Alapítvány neve: Micimackó Alapítvány

Székhelye: 4400 Nyíregyháza, Stadion u. 8/a

Tel.: (42) 403-246 e-mail: micimac@freemail.hu

Számlaszáma: 11744003-20922720

Adószáma: 18801552-1-15

Célja: A bölcsőde nevelési-gondozási céljainak támogatása

**A program elkészítésekor az alábbi jogi szabályozásoknak tettünk eleget:**

* 1991. évi LXIV. törvény a gyermekek jogairól szóló, New Yorkban, 1989. november 20-án kelt Egyezmény kihirdetéséről
* 1997. évi XXXI törvény a gyermekek védelméről és a gyámügyi igazgatásról (továbbiakban Gyvt.)
* 15/1998. (IV.30.) NM rendelet: a személyes gondoskodást nyújtó gyermekjóléti, gyermekvédelmi intézmények valamint személyek szakmai feladatairól és működési feltételeiről
* 328/2011.(XII.29.) Korm. rendelet a személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról
* 235/1997.(XII.17.) Korm. rendelet a gyámhatóságok, a területi gyermekvédelmi szakszolgálatok, a gyermekjóléti szolgálatok és a személyes gondoskodást nyújtó szervek és személyek által kezelt személyes adatokról
* 8/2000.(VIII.) SzCsM rendelet a személyes gondoskodást végző személyek adatainak működési nyilvántartásáról
* 9/2000.(VIII.4.) SzCsM rendelet: a személyes gondoskodást végző személyek továbbképzéséről és a szociális szakvizsgáról
* 369/2013.(X.24.) Korm. rendelet a szociális, gyermekjóléti és gyermekvédelmi szolgáltatók, intézmények és hálózatok hatósági nyilvántartásáról és ellenőrzéséről
* 37/2014.(IV.30.) EMMI rendelet a közétkeztetésre vonatkozó táplálkozás-egészségügyi előírásokról
* 62/2011.(VI.30.) VM rendelet a vendéglátó-ipari termékek előállításának és forgalmazásának élelmiszerbiztonsági feltételeiről
* 326/2013.((VIII.30.) Korm. rendelet a pedagógusok előmeneteli rendszeréről és a közalkalmazottak jogállásáról szóló 1992. évi XXXIII. törvény köznevelési intézményekben történő végrehajtásáról
* 257/2000. (XII. 26.) Korm. rendelet a közalkalmazottak jogállásáról szóló 1992. évi XXXIII. törvénynek a szociális, valamint a gyermekjóléti és gyermekvédelmi ágazatba történő végrehajtásáról.
* NYMJV Közgyűlésének 54/2011.(XII.16.) önkormányzati rendelete a gyermekek védelméről és a gyámügyi igazgatásról szóló 1997. évi XXXI. törvényből adódó egyes feladatok végrehajtásáról

**Irányadónak tekintjük továbbá:**

* A bölcsődei nevelés-gondozás országos alapprogramja[[1]](#footnote-1)
* A bölcsődei ellátással kapcsolatos módszertani levelek

**Fontosabb dokumentumaink:**

* Alapító okirat
* Szervezeti és Működési Szabályzat
* Működési engedély
* Házirend
* Szabályzat az Érdekképviseleti Fórum megalakításáról és tevékenységéről.

**2.1. A bölcsődénk rendeltetése – missziója**

* Az ***alapellátás keretében*** alaptevékenységként ***napközbeni ellátást*** nyújtani a gyermekek számára, a szülők munkaideje alatt.
* A 3 éven aluli gyermekek nevelése-gondozása, harmonikus testi-szellemi fejlődésének segítése az életkori és egyéni sajátosságok figyelembevételével.
* A fenntartói döntés alapján a ***nyitvatartási idő:*** napi 11,5 óra. Ennek megfelelően bölcsődénk ***hétfőtől – péntekig, 6,30-tól – 17,00 óráig*** fogadja a gyermekeket.
* Az ellátásért ***fizetendő térítési díjakat*** a fenntartó határozta meg. [[2]](#footnote-2)
* A normál bölcsődei csoportok üres férőhelyein, ***térítési díj ellenében, külön szolgáltatásunk az időszakos gyermekfelügyelet.***Sok szülőnek segítség, ha elfoglaltsága idejére (alkalmi munka, tanfolyam, levelező tagozatos iskolai tanulmányok stb.) szakember felügyeletére bízhatja gyermekét. Lehetőségeinkhez mérten, korlátozott számban, ebben segítséget tudunk nyújtani, de az új környezethez való alkalmazkodás problémát jelenthet a gyermek számára, hasonlóan az alapellátásban részesülő gyermekekhez. Ezért ebben az esetben is fokozatosan, lehetőleg szülővel történik a kisgyermek beszoktatása.

Az alapellátáson túli időszakos gyermekfelügyelet díját a fenntartó 500.-Ft/nap összegben határozta meg.

* ***Egyéb, gyermeknevelést segítő szolgáltatásunk: Speciális tanácsadások,*** melyet bölcsődénk szakdolgozói biztosítanak a szülők részére, a szakképzetségüknél fogva kompetenciájuk körébe tartozó nevelési-gondozási problémák megoldásához. Ezen szolgáltatás igénybevétele díjtalan.

**2.2. Pedagógiai hitvallásunk**

* Biztonságérzetet nyújtó, érzelem-gazdag környezet kialakítása, melyben a gyermek saját képességei szerint fejlődhet, megízlelheti az önfeledt aktív játék örömét, mely képessé teszi a későbbi élet során a kreatív továbbfejlődésre, élmény és fantázia világa gazdagodhat, és kialakulhat az esztétikum iránti érzékenysége.
* A bölcsődei nevelésben nagyon fontos a személyre szóló bánásmód, mely a gyermekek egyéni sajátosságához és igényeihez igazodó gondozást és nevelést jelenti. Ebben a folyamatban nincs kiinduló és elérendő fejlettségi szint, hiszen a bölcsődei felvételnek sincsenek tanult fejletségi kritériumai (pl.: nem kell tudni önállóan enni, szobatisztának lenni, beszélni stb.).
* Arra törekszünk, hogy a gondjainkra bízott gyermekekből a körül ölelő világra nyitott, érdeklődő, fogékony, önállóan gondolkodni tudó emberek váljanak. Ezen tulajdonságok megszerzése közben sajátíthatják el a társadalmi együttélés alapvető szabályait, mely a későbbiekben segíti a társadalomba való beilleszkedésüket. Az élet első éveiben ezt csak az egyéni fejlődési ütemükhöz igazodó fejlesztéssel lehet elérni.

**2.3. Rövid helyzetelemzés**

Bölcsődénk 1967-ben nyitotta meg kapuit. Jelenleg 4 gyermekcsoporttal működik. Az épület ideális környezetet nyújt a 0-3 éves korú gyermekek neveléséhez és gondozásához. Vannak ugyan az amortizációból származó folyamatos megoldásra váró feladatok, jelenleg adottak a működéshez szükséges feltételek. A 2000. évtől épületünket megosztjuk a városi Védőnői Szolgálattal. A gyermekeink kétharmada lakótelepről, míg egy harmada családi házas területekről érkezik.

2008-ban kisgyermeknevelői teamjük igen nagy örömmel fogadta, és támogatta – az akkori – Nyíregyházi Főiskola csecsemő-és kisgyermeknevelő-gondozó képzés beindítási kérelmét. A bölcsődevezetője a képző megkeresésére részt vett a csoportos és egyéni gyakorlatok, a dokumentáció- és iratkezelés gyakorlata tantárgyak tantárgyleírásának és követelményeinek kidolgozásában, majd a képzés beindítása után, mint külsős óraadó vesz részt a fiatal szakemberek képzésében, a bölcsődei gyakorlatok koordinálásában, és a bölcsődében dolgozó mentorok folyamatos felkészítésében.

A nyíregyházi Egyetem Szenátusa 2016. július 2-án a *„Nyíregyházi Egyetem kiemelt Gyakorlóhelye”* címet adományozta bölcsődénk kollektívájának. Jelenleg négy kisgyermeknevelőnk végez mentori feladatokat a képzésben. Személyiségvonásaik és pedagógiai képességeik teszik őket alkalmassá erre a feladatra. A hallgatókkal való munkájuk során, a célok meghatározásakor figyelembe veszik a képző – Nyíregyházi Egyetem – elvárásait, a hallgatók egyéni vonásait és céljait, felelősséget vállalva a szakma érdekében kifejtett konstruktív kritikáért és változtatásokért.

**2.4. Tárgyi feltételeink**

Bölcsődénk 2014-ben egy sikeres KEOP pályázat révén új nyílás- zárókat, és külső szigetelést kapott. A fűtési rendszer részleges felújítása is megtörtént, hőfokszabályzóval ellátott új radiátorok kerültek beszerelésre. 2015-ben a gyermekszobák aljzatburkolatának cseréjére került sor.

* ***Gyermeköltöző:*** alapterülete és felszereltsége megfelelő. Kielégíti a különböző életkorú gyermekek öltöztetési igényeit.
* ***Fürdőszoba:*** 1998-ban teljes körű felújítást végeztek bennük, így kielégíti a napjainkban kívánatos gondozási- és nevelési igényeket. Felszereltsége az előírásoknak megfelelő.
* ***Gyermekszoba:*** alapterülete 40 m2. A szobákat úgy rendezzükbe, hogy a kicsik egészséges fejlődése biztosítva legyen, mozgás és játékigényük kielégítést nyerhessen, kedvükre játszhassanak társaikkal és kisgyermeknevelőjükkel. A bútorokat, a mozgásfejlesztő eszközöket a gyermekek növekedése során folyamatosan megfelelő méretűre cseréljük. A csoportszoba berendezésénél, a játékok kiválasztásánál a gyermekek életkori sajátosságait, eltérő igényeit is figyelembe vesszük.
* ***Vezetői iroda:*** alapterülete 12 m2. Több funkciót is betölt. Itt tartjuk kiscsoportos esetmegbeszéléseinket.
* ***Gazdasági ill. élelmezésvezetői iroda:*** alapterülete azonos a vezetői irodával, és ez is több funkciót tölt be. Itt történik a gyermekek és dolgozók térítési díjának befizetése is.
* ***Takarítószer raktár:*** a gondozási egység gyermekek elől jól elkülönített részében található.
* ***Játékraktár:*** külön ere a célra helyiséggel nem rendelkezünk. Gondjainkat a kocsi-tárolóban elhelyezett, csukható szekrényekkel oldjuk meg. Udvari játékraktárunk méreteit tekintve kielégítő nagyságú, de elhelyezkedése nem igazán optimális, mivel csak az egyik gondozási egységhez kapcsolódik, így a másik gondozási egység kisgyermeknevelőinek és a bölcsődei dajkáknak sok, felesleges utat kell megtenniük az udvari játéktevékenység előkészítésénél.
* ***Mosó-vasaló helyiség:*** azelőírásoknak megfelelő. 2016-ban teljes körű felújítása megtörtént.
* ***Főzőkonyha:*** az 1999-ben végrehajtott férőhely zároláskor, a konyha adagszámát nem csökkentették, így jelenleg is 100 adagos. Felszereltsége korszerűsítésre vár, de rendelkezik a működéshez elengedhetetlenül fontos berendezésekkel és felszerelésekkel. 2003. január 1-től bevezettük és alkalmazzuk a HACCP rendszert.
* ***Éléskamra, szárazáru raktár, zöldségraktár és előkészítő:*** az előírásoknak megfelelőek.
* ***Játszókert:*** A bölcsődénk ***játszókertje*** gyermekközpontú szemléletet tükröz. A bölcsődés korú gyermek apró termetéhez illő felszerelést (rögzített és mobil kerti, ill. nagymozgás fejlesztő játékok), és a futkározáshoz sok szabad teret talál. A beépített játékeszközök biztonsággal használhatók egyedül. Kertünk nagy füves területei ideális a futkosáshoz, az ugráláshoz, az ülő játékhoz. A homokozó a legkisebbeknek való változatban készült. Az árnyat adó fáink védelmet nyújtanak a tűző nap melege ellen.

*Nyáron* különösen sok időt töltenek a ránk bízott gyermekek a szabadban. Ilyenkor alkalom nyílik a teraszon való étkezésekre, pancsolásra. A kertben tartózkodás a szobai játék egyformaságát megszakítja, változatosságot, vidámságot jelent.

*Télen* (bár lényegesen kevesebb időt lehet a szabadban tölteni) is vidám gyermekektől hangos a kert. Lehet a friss hóban szaladgálni, szánkózni, havat lapátolgatni a kisvödrökbe.

**2.5. Személyi feltételeink**

A gyermekek nevelését és gondozását kisgyermeknevelők végzik különböző szakmai képesítéssel. Így munkatársaink csecsemő- és gyermeknevelők *(felsőfokú végzettség)* csecsemő- és gyermeknevelő-gondozók *(felsőfokú képzettség),* csecsemő és kisgyermekgondozók *(emeltszintű képzettség),* bölcsődei szakgondozók *(emeltszintű képzettség)*. A többi végzettséghez és képzettséghez kötött munkaköröket is a jogszabályban előírt feltételeknek megfelelő képzettséggel töltik be kollégáink.

* Bölcsődevezető 1 fő
* Kisgyermeknevelő 8 fő
* Bölcsődei dajka 2 fő
* Élelmezésvezető 1 fő
* Dietetikus (megbízásos jogviszonnyal) 1 fő
* Dietetikus szakács 1 fő
* Konyhalány 2 fő
* Mosónő 1 fő
* Udvari munkás 1 fő

Valamennyi munkavállalónk határozatlan időre szóló közalkalmazotti jogviszonnyal rendelkezik.

A pályakezdő kisgyermeknevelők un. gyakornoki rendszerben végzik a munkakörükhöz kapcsolódó tevékenységeket, az intézményvezető által kijelölt, megfelelő gyakorlati tapasztalattal rendelkező mentorok szakmai támogatása mellett.

**3. A BÖLCSŐDÉNK HUMÁN ERŐFORRÁSAI**

**3.1. A kisgyermeknevelő, mint modell**

A jó kisgyermeknevelő: leginkább a jó kertészhez hasonlít. Szeret aprólékos gonddal dolgozni, élvezi, hogy munkája nyomán fejlődés fakad, és örömet szerez neki a fejlődés megfigyelése. Gondoskodásáért nem vár hálát, heves szenvedélyeket visszafizetésként, hanem örömét leli magában a gondoskodásban és annak eredményében. Nem szükséglete, hogy minduntalan beavatkozzék abba, ami történik, hanem van türelme várni, megfigyelni, de ha szükség van a beavatkozásra, azt körültekintően, tapintatosan teszi.

Rendelkezik a figyelem összpontosításának és megosztásának képességével, jó hallási és látási emlékezettel, áttekintőképesség és megfelelő munkaszervezési adottságokkal, hogy a váratlan feladatokat be tudja illeszteni a munka normális menetébe.

Kiegyensúlyozott, nyugodt, biztonságos a testmozgása. Mozdulatai lágyak, puhák és finomak.

A kisgyermeknevelő legfontosabb „munkaeszköze” az érték, mivel mindent amit tesz, azt valamilyen érték jegyében teszi, illetve minden tette értékhordozó és értékközvetítő.

Bölcsődés korban, de későbbi életkorban is a példa a leghatásosabb nevelő erők egyike. Ebben az életkorban különösen meghatározó a nevelő-gondozó személyisége, hiszen a gyermek teljesen kritikátlanul, válogatás nélkül utánoz, kizárólag a szeretet és érzelmileg legközelebb álló felnőtt kedvéért.

A kisgyermeknevelő biztonságot és harmóniát sugárzó egyénisége, feltétlenül hatni fog a gyermeki személyiség fejlődésére. Napközben helyettesítenie kell az anyát, a biztonságérzetet öleléssel, simogatással és szeretgetéssel kell biztosítania. El kell fogadnia, hogy nemcsak ő irányíthatja a gyermeket, hanem a gyermek is hat rá. Kapcsolatuk aktív és kölcsönös. Ez a nevelői magatartás feltételezi az önállóság, a rugalmasság, a döntési- és helyzetfelismerő képesség meglétét.

**3.2. Kisgyermeknevelői teamünk arculata**

Fontos az őszinte légkör, mert csak így tudjuk a pozitívumokat és a negatívumokat egyaránt fel- és elismerni, hogy a fejlődés útjának reális módját megnevezhessük. Ennek érdekében kisgyermeknevelőink akkreditált továbbképzéseken, szakmai szimpóziumokon és un. házi továbbképzéseken bővítik tudásukat.

**Munkaközösségek:**

A szervezett továbbképzéseken, kívül munkaközösségi formában dolgoznak kisgyermeknevelőink. Ezek az un. *házi továbbképzések* keretet biztosítanak a rendszeres és célirányos önképzéseknek.

***A munkaközösségek általános feladatai:***

* Segítsék a kisgyermeknevelőket a nevelés-gondozás hatékonyabbá válásában.
* Ötleteket és tapasztalatok gyűjtése és átadása, melyek új ötletek és gondolatok megvalósítására, pályázatok készítésére ösztönzi őket.
* Információk gyűjtése a reális ellenőrzés és értékelés érdekében.
* Bölcsődénkben három munkaközösség működik, melyeknek témája, minden évben a kisgyermeknevelői team által meghatározott. A témák feldolgozása több évig tartó folyamat is lehet. A témaválasztást mindig a kisgyermeknevelők érdeklődése határozza meg. A feldolgozandó területek mindig közös kijelölésűek. A témavezetőket szakmai érdeklődésük és tudásuk figyelembe vételével, a kisgyermeknevelők javaslata alapján választjuk meg.

**Jelenleg működő munkaközösségeink:**

1. ***Helyi nevelési-gondozási program készítése***

*Tagjai:* minden kisgyermeknevelő.

*Feladata:* a bölcsődei nevelési-gondozási program alapos megismerése, a gyermekcsoportok sajátos körülményeihez való igazítása.

*A feldolgozás módja:* 4 főből álló közösségek dolgozzák ki a tevékenység rendszereket.

1. ***A kisgyermeknevelő szerepe a gyermek tevékenységében***

*Tagjai:* minden kisgyermeknevelő.

*Feladata:* Az innovatív változások lehetőségeinek kijelölésea folyamatos napirend, és a benne lévő külső és belső történések figyelembevételével. Továbbá a nevelési-gondozási helyzetekben alkalmazható nevelői módszerek és magatartás minták meghatározása (pl.: kezdeményezés, együttjátszás, megerősítés, segítségnyújtás, ötletadás stb.).

*A feldolgozás módja:* ismeretbővítés szakirodalommal, gyakorlati tapasztalatszerzés gyermek csoportokban.

1. ***A mesélés és bábozás korszerű elemei***

*Tagjai:* bölcsődénk kisgyermeknevelői és a többi bölcsődéből az érdeklődők.

*Feladta:* A kisgyermeknevelők mesemondó és a bábjátékhoz szükséges képességeinek fejlesztése. A mese és verses mese, a bábjáték, és alkalmazásuk közben használatosa dal és mozgásanyag bővítése.

*A feldolgozás módja:* az elmélet és a gyakorlat megfelelő ötvözése.

**3.3. A kisgyermeknevelő és a közvetlenül munkáját segítő bölcsődei dajka együttműködése**

A nem kisgyermeknevelő munkakörben alkalmazott dolgozók akkor tudják eredményesen segíteni a munkát, ha látják helyüket, szerepüket a bölcsőde egészében.

Olyan empatikus képességgel kell rendelkezniük, amely alkalmassá teszi őket arra, hogy megfelelő társaik legyenek a kisgyermeknevelőknek a gyermeki személyiség kibontakoztatásában.

Megfelelő szintű folyamatos tájékoztatás után tudniuk kell milyen célok érdekében, hogyan kívánják a kisgyermeknevelők a gyermekcsoport nevelését és gondozását megvalósítani, és ennek megfelelően járuljanak hozzá a nevelés-gondozás eredményességéhez.

Terveink szerint 2017-től bölcsődei dajkáink a Magyar Bölcsődék Egyesülete által kidolgozott száz órás tanfolyamon fognak ismereteket szerezni, mely munkakörük betöltéséhez kötelező.

**4. A BÖLCSŐDEI NEVELÉS-GONDOZÁS**

A Bölcsődei nevelés-gondozás országos alapprogramja az alábbiakban ismertetett célokat és alapelveket emeli ki a bölcsődei élet megszervezésének egységes értelmezése érdekében.

**4.1. A bölcsődei nevelés-gondozás célja**

* A családban nevelkedő kisgyermekek elsajátítsák azokat a képességeket, készségeket, melyek segítik őket abban, hogy hatékonyan és kiegyensúlyozottan viselkedjenek saját kulturális környezetükben, sikeresen alkalmazkodjanak annak változásaihoz.
* A koragyermekkori intervenció szemléletének széles körű értelmezésével összhangban minden kisgyermekre és családjára kiterjedő prevenciós tevékenység folytatása. Családbarát intézményként hozzájárulni a családok életminőségének javításához, a szülők munkavállalási esélyeinek növeléséhez.

A fentieket figyelembe véve bölcsődénk célja a gyermek testi-lelki szükségleteinek kielégítése, személyiségfejlődésének elősegítése, mely a tevékenységek által és a tevékenységeken keresztül történik.

A nevelés, mint „tudatos értékválasztás” a nevelési-gondozási helyzetekbe beépített tevékenységek által valósítható meg, hiszen a gyermek állandó tevékenykedés közben fejlődik.

Programunk vallja, hogy a gyermeket minden életkori szakaszban orientálni kell valami felé, vezetni kell valahová annak érdekében, hogy *a kisgyermekkori nevelés általános céljának* eleget tegyünk. E cél pedig a következő: *„azoknak a pszichikus funkcióknak, külső és belső tevékenységmódok fejlődésének elősegítése, melyek eredményeképpen a teljesítmények létrejönnek.”(Tardos Anna 1975.)*

**4.1.1. A bölcsődei nevelési-gondozási cél elérésének feltételei**

A bölcsődei nevelés-gondozás céljának hármas feltételrendszere:

* a szükségletek,
* az adottságok, képességek, és
* a tevékenységek megléte.

A cél eléréséhez motiválttá kell tenni a gyermeket. A motiváció fogalomkörébe beletartozik minden cselekvésre, viselkedésre késztető belső tényező.

A szükségletek tudományos elemzése közben levezethető, hogy az adottságok, a képességek, és a tevékenységek is a szükségletekbe ágyazottak. A szükségérzet cselekvésre készteti az embert.

Abraham ***Maslow*** ***szerint a szükségleteknek*** különböző, hierarchikus ***szintjei vannak***:

1. ***szint: fiziológiai szükségletek*** (pl.: éhség, szomjúság, alvás)
2. ***szint:*** ***biztonsági szükségletek*** (pl.: rendszeres életvitel)
3. ***szint:*** ***szociális szükségletek*** (pl.: szeretet, gyengédség, valahová tartozás)
4. ***szint:*** ***az önbecsülés szükséglete*** (pl.: én-kép, önértékelés, önérzet)
5. ***szint: az önmegvalósítás szükséglete:*** (olyan tevékenységek folytatása, amelyhez megvannak képességeink, tudásunk, vonzódásunk)

Ha a szükségleteket egy piramisban helyeznénk el, legalulra az alapokhoz kellene elhelyeznünk az első szintet, majd rá a második szintet, és így tovább. Azt, pedig jól tudjuk, hogy építkezni csak biztonságos alapokra lehet. Ebből adódóan bölcsődénk nevelési-gondozási céljainak eléréséhez a szükségletek kielégítésén keresztül visz az út.

**4.2. A bölcsődei nevelés-gondozás alapelvei**

**4.2.1. A család rendszerszemléletű megközelítése**

**A** bölcsődei nevelésben elsődleges szempont a család működésének megismerése, megértése. A rendszerszemlélet lényege, olyan komplex látásmód alkalmazása, amely nem csak a kisgyermeket, hanem a családot is kiindulópontnak tekinti. Az interakciós mintákat a kisgyermek visszatükrözi, ezáltal képet kaphatunk a család erősségeiről és gyengeségeiről. Az erősségek hangsúlyozása által a szakember hozzájárulhat a család életminőségének javításához.

**4.2.2. A koragyermekkori intervenciós szemlélet befogadása**

A koragyermekkori intervenció magában foglal minden olyan tevékenységet, amely a kisgyermek sajátos szükségleteinek meghatározását és figyelembevételét szolgálja. Ennek értelmében a kisgyermeknevelő feladata az esetlegesen felmerülő fejlődésbeli lemaradások, megtorpanások felismerése és jelzése.

**4.2.3. A családi nevelés elsődlegességének tisztelete**

A kisgyermek nevelése a család joga és kötelessége. A bölcsődei ellátást nyújtó intézmény, szolgáltató a családi nevelés értékeit, hagyományait és szokásait tiszteletben tartva és azokat erősítve vesz részt a gyermekek nevelésében. Mindezek értelmében fontos a szülők számára lehetővé tenni a tevékeny, különböző szinteken és módokon megvalósuló bekapcsolódást a bölcsődei ellátást nyújtó intézmény, szolgáltató életébe.

**4.2.4. A kisgyermeki személyiség tisztelete**

A kisgyermek egyedi, megismételhetetlen, mással nem helyettesíthető individuum, egyéni szükségletekkel rendelkező, fejlődő személyiség. Különleges védelem, bánásmód illeti meg. A bölcsődei nevelés a gyermeki személyiség teljes kibontakoztatására, a személyes, a szociális és a kognitív kompetenciák fejlődésének segítésére irányul az alapvető gyermeki jogok tiszteletben tartásával. Figyelmet kell fordítani az etnikai, kulturális, vallási, nyelvi, nemi, valamint fizikai és mentális képességbeli különbözőségek iránti tolerancia kialakítására.

**4.2.5. A kisgyermeknevelő személyiségének meghatározó szerepe**

A bölcsődei nevelésben a korosztály életkori sajátosságaiból adódóan meghatározó a kisgyermeknevelő szerepe, aki személyiségén keresztül hat a kisgyermekre és a családra. A feladatok színvonalas megvalósítására megfelelő szakmai kompetenciával és identitással, kellő önismerettel, magas szintű társas készségekkel bíró szakember képes. Ebből adódóan a kisgyermeknevelő felelős a szakmai tudása szinten tartásáért, gyarapításáért, szakmai kompetenciái fejlesztéséért.

**4.2.6. A biztonság és a stabilitás megteremtése**

A kisgyermek egyéni igényeitől függő bölcsődei beszoktatásra, adaptációs időszakra úgy tekintünk, mint a kisgyermek elveszett biztonságának újrateremtésére.

A kisgyermek személyi és tárgyi környezetének állandósága („saját kisgyermeknevelő”-rendszer, felmenőrendszer, csoport- és helyállandóság) növeli az érzelmi biztonságot, alapul szolgál a tájékozódáshoz, a jó szokások kialakulásához.

A napirend folyamatosságából, az egyes mozzanatok egymásra épüléséből fakadó ismétlődések tájékozódási lehetőséget, stabilitást, kiszámíthatóságot eredményeznek a napi események sorában, növelik a gyermek biztonságérzetét.

A biztonság nyújtása természetszerűleg magában foglalja a fizikai és a pszichikai erőszak minden formájától való védelmet is.

**4.2.7. Fokozatosság megvalósítása**

A fokozatosságnak a bölcsődei nevelés minden területét érintő bármely változás esetén érvényesülnie kell. A kisgyermek új helyzetekhez való fokozatos hozzászoktatása segíti alkalmazkodását, a változások elfogadását, az új dolgok, helyzetek megismerését, a szokások kialakulását.

**4.2.8. Egyéni bánásmód érvényesítése**

A kisgyermek fejlődéséhez alapvető feltétel a kisgyermeknevelő elfogadó, empatikus, hiteles nevelői magatartása. A bölcsődei nevelésben figyelembe kell venni a kisgyermek spontán érésének, egyéni fejlődésének ütemét, a pillanatnyi fizikai és pszichés állapotát, kompetenciáját, nemzetiségi/etnikai, kulturális és vallási hovatartozását. A fejlődés ütemét mindig magához a gyermekhez viszonyítva kell megítélni. Minden új fejlődési állomásnak kiindulópontja maga a gyermek. Ezért fontos, hogy a bölcsődei ellátást nyújtó intézménybe, szolgáltatóhoz járó kisgyermekek mindegyike egyéni szükségleteihez igazodó mértékben részesüljön érzelmi biztonságot nyújtó gondoskodásban és támogatásban.

**4.2.9. Gondozási helyzetek kiemelt jelentősége**

A gondozási helyzetek a kisgyermeknevelő és a kisgyermek interakciójának bensőséges, intim helyzetei.

A gondozási helyzetek megvalósulása során a nevelésnek és a gondozásnak elválaszthatatlan egységet kell alkotnia. A gondozás minden helyzetében nevelés folyik, a nevelés helyzetei, lehetőségei nem korlátozódhatnak a gondozási helyzetekre. A fiziológiás szükségletek kielégítése megteremti a magasabb rendű szükségletek kielégítésének feltételeit. A professzionális gondozás, hozzájárul a személyes kapcsolatok pozitív alakulásához és a nevelési feladatok megvalósulásának egyik kiemelt színtere.

**4.2.10. A gyermeki kompetenciakésztetés támogatása**

A korai életévekben alapozódnak meg a kognitív, érzelmi és társas kompetenciák, ezért támogatásuk kiemelt jelentőséggel bír a bölcsődei nevelésben. Biztosítani kell annak a lehetőségét, hogy a kisgyermek a játékon, a gondozási helyzeteken és egyéb tevékenységeken keresztül ismeretekhez, élményekhez, tapasztalatokhoz jusson, átélhesse a spontán tanulás örömét, megerősödjön benne a világ megismerésének vágya. Kíváncsiságának fenntartásával, pozitív visszajelzések biztosításával segíteni kell önálló kezdeményezéseit, megteremtve ezáltal az egész életen át tartó tanulás igényének, folyamatának biztos alapjait.

**4.3. A bölcsődei nevelés feladatai**

**4.3.1. A családok támogatása, a szülői kompetencia fejlesztése**

A szülők és a bölcsőde folyamatosan, kölcsönösen tájékoztatják egymást a gyermek fejlődéséről. Ez alapvető fontosságú a személyre szóló bölcsődei nevelés-kialakításában, és a családokat is segíti a gyermek nevelésében.

A tájékoztatás mindig őszinte, hiteles, személyes hangvételű, etikai szempontból megfelelő, az érintettek személyiségi jogait tiszteletben tartó.

***A kapcsolattartás, és tájékoztatás formái:***

* beszélgetések érkezéskor és hazamenetelkor,
* szülői értekezlet: plenáris értekezletek, szülőcsoportos beszélgetések, szülői munkaközösség választott képviselőivel történő megbeszélések,
* hirdetőtábla,
* üzenő füzet,
* nyílt napok,
* időpont-egyeztetés utáni egyéni beszélgetés,
* kérdőívek kitöltése, vélemények gyűjtése.

**4.3.2. Egészségvédelem, az egészséges életmód megalapozása**

* A fejlődéshez szükséges egészséges és biztonságos környezet kialakítása.
* Primer szükségletek egyéni igények szerinti kielégítése (napirend, egészséges táplálkozás, játék, mozgás, szabad levegőn való aktív tevékenység, pihenés, alvás).
* Az egészséges életmód, az egészségnevelés érdekében az alapvető kultúr -higiénés szokások kialakulásának segítése.
* Szükség esetén speciális szakember (gyermekorvos, dietetikus, gyógypedagógus, mentálhigiénés szakember, gyermekfogszakorvos) bevonásával prevenciós és korrekciós feladatok ellátása.

**4.3.3. Az érzelmi és társas kompetenciák fejlesztése**

* Derűs légkör biztosítása, a bölcsődébe kerüléssel járó nehézségek lehetőség szerinti megelőzése, ill. csökkentése, a gyermekek segítése az átélt nehézségek feldolgozásában,
* A kisgyermeknevelő-gyermek között szeretetteljes, érzelmi biztonságot jelentő kapcsolat kialakulásának segítése (egyéni bánásmód, felmenőrendszer),
* Az egyéni szükségletek kielégítése a csoportban élés helyzetében, a szocializáció, az én-tudat egészséges fejlődésének segítése,
* A társas kapcsolatok alakulásának, az együttélés szabályai elfogadásának, a másik iránti nyitottság, empátia és tolerancia fejlődésének segítése,
* Megteremteni a lehetőségét a kisgyermeknevelővel és a társakkal való közös élmények szerzésére,
* A kommunikatív képességek fejlődésének segítése a kommunikációs kedv felébresztésével és fenntartásával (meghallgatás, figyelem, kérdések megválaszolása).

**4.3.4. A megismerési folyamatok fejlődésének segítése**

* A kisgyermek érdeklődésének erősítése a játékos felfedezés és a cselekvéses tanulás lehetőségeinek megteremtése a kisgyermeknevelő aktív részvételével és a megfelelő környezet kialakításával történik. A bölcsődei nevelés-gondozás helyzeteiben a szakember ismeretet nyújt, segíti a tájékozódást, a tapasztalatok és élmények feldolgozását.
* A kisgyermek igényeihez igazodó közös tevékenység során szerepet kap az élmények, viselkedési és helyzetmegoldási minták nyújtása, az önálló próbálkozás és a kreativitás támogatása.
* Az önálló választás és a döntési képesség kialakulását segíti a bátorító, ösztönző nevelői magatartás.

**4.4. Családok támogatásának módszerei és lehetőségei**

**4.4.1. Családlátogatás**

Az első családlátogatás célja: a családdal való kapcsolatfelvétel, és a gyermek otthoni környezetben való megismerése.

Továbbá ez a módszer szolgálja a bizalmasabb kapcsolat kialakítását, mert a gyermek családi környezetének, szokásainak jobb megismerését, a hibák megértését, ill. kiküszöbölését segíti elő.

A családlátogatások alkalmával, a családnak is, és a kisgyermeknevelőnek is könnyebb megbeszélni a gyermekkel kapcsolatos problémákat, az elért eredményeket, vagy ellenkező esetben, felhívni a figyelmet a fejlődés kedvezőtlen tüneteire. Ugyanígy a szülőnek is lehetősége nyílik arra, hogy bővebben beszéljen a bölcsőde életével kapcsolatos észrevételeiről, s gyermekéről.

**4.4.2. Adaptáció (beszoktatás)**

A bölcsődébe kerülés – *kényszerű adaptációs állapot* – a gyermek megszokott mikroszociális feltételeinek megváltozásával jár, mely egy új viselkedési forma kialakítását, az adaptációs mechanizmusok megfeszített tevékenységét igénylik. Amennyiben ez túlzott megterhelést jelent a szervezet számára, létrehozza az *adaptációs szindrómát*, melynek jellemzői a negatív emocionális állapot (sírás, agresszív magatartás, depresszió), az alvás- és az étvágy különböző zavarai, a vegetatív működések és a szerezet reakcióképességének megváltozása. Ha az előzőek eredményeként csökken az immunbiológiai reakcióképesség és a szervezet ellenálló képessége, a gyermek megbetegszik, és ez már a *pathológiás adaptációs állapotának* jellemzője.

A szülővel történő fokozatos beszoktatás módszerének alkalmazása, a bölcsődei nevelő-gondozó munka egyik fontos feladatát, a családdal való együttműködést helyezi előtérbe. Az anya vagy apa jelenléte biztonságot ad a kisgyermeknek, és megkönnyíti az új környezethez való alkalmazkodását. A gyermek és a kisgyermeknevelő között fokozatosan kialakuló érzelmi kötődés segíti a gyermeket új környezetének elfogadásában, jelentősen megkönnyíti a beilleszkedést a bölcsődei közösségbe, csökkenti az adaptáció során fellépő negatív tüneteket (pl.: étvágytalanság, súlyesés, nyugtalanság, sírás, tiltakozás, alvászavar, stb.).

**4.4.3. Napi kapcsolattartás**

A gyermekek reggeli érkezésekor, és a délutáni haza adásnál, a napi kapcsolattartás célja a rövid, kölcsönös informálás a kisgyermek érzelmi állapotáról, hangulatáról, az őt érintő napi történésekről, változásokról. Az egyéni igények, kérések megfogalmazására is ezen alkalmakkor kerül sor. Az interakciós helyzetet a pozitív hangvétel jellemzi, de a negatív eseményekről is tényszerű tájékoztatás történik, a szakmai etikai szabályoknak és az időkereteknek megfelelően.

**4.4.4. Egyéni beszélgetések**

Az egyéni beszélgetés a kisgyermek fejlődéséről szóló részletes, kölcsönös tájékozódást vagy a hosszabb megbeszélést igénylő kérdések, nevelési problémák közös átgondolását szolgáló találkozási forma, a szakmai kompetenciák kereteinek megtartása mellett. Kezdeményezheti a szülő, a kisgyermeknevelő, a bölcsődevezető.

**4.4.5. Szülőcsoportos beszélgetések**

Olyan tematikusbeszélgetések, melyek a csoportos kisgyermeknevelők vezetnek a csoportba járó gyermekek szüleit foglalkoztató nevelési témáról. A problémák megosztása, egymás meghallgatása segíti a szülői kompetenciaérzés megtartását. Lehetőség van az egymástól halott helyzetkezelési módok továbbgondolására, ezáltal a saját viselkedésrepertoár bővítésére. A gondozónői indirekt megerősítések pozitív irányba befolyásolják a szülők nevelési szokásait.

**4.4.6. Szülői értekezletek**

Az un. plenáris szülői értekezlet a szülők általános és az adott gyermekcsoportra vonatkozó tájékoztatását, valamint a gyermekeket érintő, a szülőkkel közösen meghozandó döntések elősegítését szolgálja.

**4.4.7. Indirekt kapcsolattartási formák**

A szervezett programok a családok igényeihez igazodó többlet-lehetőségek a családok segítése, a szülői kompetencia növelése és a család és a bölcsőde közötti kapcsolat erősítése érdekében.

Bölcsődénkben az alábbiakban felsorolt szervezett programok jelennek meg:

* étel és könyvbemutató (adott esetben vásárlási lehetőséggel),
* adventi készülődés,
* kirándulás (vadaspark, múzeumfalú, botanikus kert).

Az előzőeken túl a gyermekek öltőzőiben elhelyezett hirdetőtáblát és a bölcsőde által karbantartott közösségi oldalunkat (facebook) is felhasználjuk a szülők tájékoztatására, és a gyermekneveléssel kapcsolatos ismeretek bővítésére.

**4.5. A bölcsődei nevelés megvalósításának sajátos feltételei**

**4.5.1. „Saját kisgyermeknevelő”- rendszer**

A „saját kisgyermeknevelő” rendszer a személyi állandóság elvén nyugszik. A csoport gyermekeinek egy része (6-7 gyermek) tartozik egy kisgyermeknevelőhöz. A nevelés-gondozás mellett ő kíséri figyelemmel a gyermek fejlődését, vezeti a nevelési naplóját, egészségügyi törzslapját, ő tartja számon az újabb fejlődési állomásokat.

A kisgyermeknevelő az un. ölelkezési időben (az az időszak, amikor mindkét kisgyermeknevelő jelen van) idejét elsősorban a „saját” gyermekei nevelésére-gondozására fordítja. A „saját kisgyermeknevelő” szoktatja be a gyermeket a bölcsődébe, és a bölcsődébe járás egész időtartama alatt ő a kisgyermeknevelője (felmenőrendszer).

A „saját kisgyermeknevelő” rendszerben több figyelem jut minden gyermekre, számon lehet tartani a gyermek egyéni igényeit, problémáit, szokásait, elsősorban a „saját” kisgyermeknevelő segíti át őket a bölcsődei élet során adódó nehézségeken.

**4.5.2. Gyermekcsoportok szervezése**

Intézményünkben többféle szempontot kell figyelembe venni a gyermekcsoportok kialakításánál. A gyermekcsoportjaink létszáma 12-14 fő. Nevelési-gondozási filozófiánk része, hogy a gyermek a bölcsődébe járás teljes időtartama alatt ugyanabba a csoportba járjon.

A gyermekeket életkoruk és fejletségük szerint vesszük fel egy-egy csoportba, de ez nem jelenti azt, hogy nem biztosítjuk egy gondozási egységen belül a csoportok közötti átjárhatóságot (pl.: ha egy gyermeknek valamilyen oknál fogva elfogadhatóbb a szomszéd csoport gyermekközössége, vagy a kisgyermeknevelők személyisége jobban hasonlít a már megszokott, az őt otthon körülvevő felnőttekére, akkor nincs akadálya annak, hogy a szomszéd csoportba töltse a bölcsődébe-járás idejét).

*A csoportok kialakításánál alkalmazott szempontok:*

* A gyermekek életkoruknak, fejletségüknek és egészségi állapotuknak megfelelő csoportba kerüljenek.
* A nevelési év végén a bölcsődébe maradt gyermekek minél kevesebb változást éljenek át (csoportja és kisgyermeknevelője állandó, csak az új társait kell megszoknia).
* A szülők és kisgyermeknevelők kérését a lehetőségekhez mérten tudjuk figyelembe venni.

**4.5.3. Napirend**

A jól szervezett, folyamatos és rugalmas napirend a gyermekek igényeinek, szükségleteinek kielégítését, a nyugodt és folyamatos gondozás feltételeit biztosítja. Megteremti a biztonságérzetet, a kiszámíthatóságot, az aktivitás és az önállósodás lehetőségét. A nevelés-gondozás folyamatában az egymást követő események (tisztálkodás, étkezés, játék, alvás) a gyermekek jó közérzetét is megteremtik.

Az optimális napirenden belül az egyes gyermekek igényeit a kisgyermeknevelő úgy tudja kielégíteni, hogy közben a csoport életében is áttekinthető a rendszer, a gyermekek tájékozódhatnak a várható eseményekről, miközben kiiktatódik a várakozási idő. Ez egyben a csoport belső nyugalmát is biztosítja.

A napirend függ a gyermekcsoport életkori összetételétől, fejlettségétől, szükségleteitől, de befolyásolják az évszakok, a csoportlétszám és egyéb tényezők (pl.: bölcsőde nyitása, zárása) is.

Kialakításának további feltételei a személyi állandóság (saját „kisgyermeknevelő”-rendszer), a tárgyi feltételek, a jó munkaszervezés, a kisegítő személyzet összehangolt munkája, a gyermekek otthoni életének, életritmusának lehetőség szerinti figyelembevétele.

A jó napirendet folyamatosság és rugalmasság jellemzi. Fontos a tevékenységek közötti belső arányok kialakítása, és az hogy a napirendet a gyermekcsoport kisgyermeknevelői alakítsák ki.

A bölcsődei nevelés tervezését, valamint a gyermekek megismerését és fejlesztését különböző, a bölcsődei kisgyermeknevelők által készített feljegyzések, és dokumentumok szolgálják (pl.: csoportprogramok).

Napirendünk kialakításánál igyekeztünk szem előtt tartani, hogy a legtöbb időt a játékra fordítsuk, de mindig megfelelő időkeretet biztosítunk a gyermekek fejlettségéhez igazodó, minőségi gondozásra. Lehetőség szerint legyen rendszeres a komplex foglalkozásokra szánt idő, figyelembe véve a játékba integrált tevékenységekkel elsajátítható ismereteket. A csoportok kisgyermeknevelői, a gyermekek érdeklődését szem előtt tartva maguk dönthetnek arról, hogy egy-egy napon mely tevékenység kap nagyobb hangsúlyt.

**5. GYERMEKÉLELMEZÉS**

### Programunk kialakításánál figyelembe vettük, hogy a gyermek nem „kis felnőtt” és teljesen más az ő étrendje, mint a felnőtté. A helyes étrend összeállítása mellett ügyelünk arra is, hogy a fejlődéséhez szükséges táplálékot jó étvággyal, örömmel és korának megfelelő módon, esztétikus környezetben, kulturáltan fogyassza el.

Ezeket a szempontokat munkánk során következetesen és fokozottan szemelőt tartjuk.

Nap, mint nap tapasztaljuk, hogy a bölcsődébe kerülő gyermekek szüleinek az egyik legtöbb gondot a gyermek étkezése okozza.

A szülőkkel történő megbeszéléseink során, ha az étkezés kerül szóba, sokszor ezeket halljuk:

* „Étvágytalan.”
* „Nem szeret enni”.
* „Keveset eszik.”
* „A főzeléket nem szereti.”
* „Válogatós.”
* „Nem asztalnál ülve, hanem játék közben eszik.”
* „Főétkezéseket kihagyja, de egész nap azért „eszeget” és „iszogat”.”

A bölcsődébe kerülés után, az első hetekben még a szülők által elhangzottak tapasztalhatók, de később a legtöbb gyermeknél kedvező változás következik be. A gyermekeknek az étkezés örömet okoz, ezáltal egész napja vidámabb. Minél kellemesebb számára a táplálkozás és az azzal kapcsolatos körülmények, annál jobb kapcsolata alakul ki azzal a felnőttel, aki a táplálékot nyújtja. A szülő, ha tapasztalja, hogy gyermeke szívesen fogyasztja a főzeléket, súlya gyarapodásnak indul, jobb lett az étvágya, akkor bizalommal fordul bármilyen problémával a kisgyermeknevelőhöz, mert látja, hogy példamutató nevelő munkájával, türelmével és szeretetével az a célja, hogy a gyermek érdekeit szolgálja.

**5.1. Az étlapszerkesztés általános szabályai**

Mindenféle étkeztetés alapja az étlaptervezés, ami a bölcsődei élelmezés vonatkozásában bonyolult, felelősségteljes feladat, hiszen gyermekeink egészséges fejlődése, és a korszerű táplálkozási szokások kialakulása függ tőle. A helyesen összeállított étlap, egy meghatározott időtartamra készül (1 hónapra, vagy legalább 2 hétre előre megtervezett).

A bölcsődei étkeztetésben ajánlatos nyersanyag-, energia- és tápanyagtartalom normáit a közétkeztetésre vonatkozó táplálkozás-egészségügyi előírásokról szóló 37/2014.(IV.30.) EMMI rendelet határozza meg.

***Az étlapszerkesztésnél a következő szempontokat kell szem előtt tartanunk:***

* Megfeleljen az élelmezettek tápanyagszükségletének.
* Változatos,
* Idényszerű,
* Ízben, formában, zamatban összehangolt legyen.
* Vegye figyelembe a rendelkezésre álló normakeretet.
* Legyen tekintettel a konyha kapacitására.

A legnagyobb gonddal és szakértelemmel összeállított étrend sem egyezik meg minden esetben a gyermek ízlésével, és ha az ételt nem fogyasztják el, akkor csak „papíron” elégítettük ki tápanyagszükségletüket. Céltudatos, kitartó munkával törekszünk arra, hogy a gyermekekkel a változatos ételféleségeket megszerettessük. Ez a bölcsődei dolgozók közös feladata.

A gyermekek étkeztetésénél az általános szabályok mellett bizonyos ***speciális szempontok***at is figyelembe veszünk:

* ***A bölcsődében az étkezések száma napi négy alkalom, az egész napos ellátást igénybevevő gyermekek részére.*** Mivel ez a napi energiaszükséglet 75%-át fedezi, igen fontos az étkezések közötti szünetek betartása, hogy a gyomor kiürülhessen, jobb legyen az emésztés.
* A megfelelő folyadékpótlásról is gondoskodunk.
* Külön készítünk étlapot a csecsemők, a kisgyermekek, és az ételallergiás vagy ételintoleranciás gyermekek számára.
* A főétkezések alkalmával, ugyanaz az ételsor húsz napnál gyakrabban nem ismétlődhet.
* Fontos tápanyagokat tartalmazó élelmiszerek nem maradnak ki az étlapból, de nem is jutnak túlsúlyba, mert a táplálkozás egyoldalúvá válhat.
* A bevitt kalória 40%-át cereáliával[[3]](#footnote-3), 20%-át állati eredetű élelmi anyagokkal, 35%-át főzelékkel és gyümölcsökkel, és a fennmaradó 5%-át cukorral és zsiradékkal fedezzük.[[4]](#footnote-4)
* Kenyeret, péksüteményt, naponta többször adunk (egészségesebb a teljes kiőrlésű gabonákból készült pékáru).
* A szakemberek kihangsúlyozzák a cereáliák jelentőségét, ezért kisétkezéseknél (tízórai, uzsonna) is adható valamilyen formában (pl.: müzli szelet).
* Az étrend naponta tartalmaz húsfélét, tojást, több étkezésre elosztva tejet, különböző formában (pl. kakaó, tejeskávé, karamell, joghúrt, kefir) tejtermékeket, félzsíros túrót, kevésbé sós kemény sajtot.
* A főzelékhez, a nyers kerti veteményhez, cereáliához és ha lehetséges a gyümölcshöz is adunk valamilyen állati eredetű fehérjét, ez a komplettálás céljából fontos szempont egy étkezésen belül.
* Színes főzeléket, gyümölcsöt, nyers kerti veteményeket naponta adunk, a burgonyát előnybe részesítjük, mivel jól komplettálható.
* Durva rostú zöldségeket, száraz hüvelyeseket puffasztó hatásuk miatt kétéves kortól kéthetente egyszer tervezzünk az étlapra.
* Az ételeket minimálisan cukrozzuk, és sózzuk.
* Az ételeket étolajjal, és margarinnal készítjük (naponta főzéshez, sütéshez, kenyérre kenve).
* Kerüljük az olyan ételeket, amelyek a gyermekek körében bár közkedveltek, de mennyiségüket korlátozni kell, pl. édességek, sütemények, édes tészták, zsírok és egyes húsneműek. Ezeket hetente egyszer kínáljunk.
* Erős, csípős fűszereket nem használunk.
* Kerüljük a tartósítószereket tartalmazó élelmiszerek adását.
* Figyelünk arra, hogy az étel ízben, zamatban, színben és formában összehangolt legyen. Továbbá ügyelünk rághatóságára és folyadéktartalmára is.
* A gyermekek koruknak megfelelően elkészített ételeket kapnak, és ahogy fejlődik a gyermek az ételek főzési technikáját is próbáljuk a felnőtt koszt felé vinni (pl. főzelék helyett: rakott, csőbensült, töltött, ételek).
* Az étkezésnél figyelembe vesszük a pszichés hatásokat is, mert befolyásolja a gyermek anyagcseréjét, toleranciáját és tápanyag hasznosítását is.
* Az ízlésesen és megfelelő hőfokon tálalt ételek mennyiségét a gyermek étvágya határozza meg.

**5.2. Különleges táplálást igénylő gyermekek ellátása**

Bölcsődénk szakorvosi (*endokrinológus, gasztroenterológus , diabetológus, allergológus és klinikai immunológus)*igazolással[[5]](#footnote-5) az alábbi étel allergiákkal vagy intoleranciákkal terhelt gyermekek étkeztetését biztosítja[[6]](#footnote-6):

* tejfehérje allergia,
* laktózintolerancia (tejcukor)
* tojásallergia,
* gluténérzékenység (lisztérzékenység),
* halallergia (rák, hal, puhatestűek),
* dófélékkel szembeni allergia (mandula, brazil dió, kesudió, gesztenye, mogyoró, makadámdió, földimogyoró, pekándió, pisztácia, dió,
* zeller, mustár, kén-dioxid[[7]](#footnote-7), és csillagfürt[[8]](#footnote-8) érzékenység vagy allergia

Az ilyen speciális esetekben a gyermekek felvételekor, a szülők még az étkezések megkezdése előtt a bölcsődevezető jelenlétében találkoznak a bölcsőde orvosával, az élelmezésvezetővel és dietetikus-szakácsnőnkkel. Ezeken a közös megbeszéléseken részletes anamnézis felvételére kerül sor a gyermekről. A szülőnek alkalmat adunk arra, hogy tájékoztassa a szakembereket a gyermek állapotáról, otthoni étkezési szokásairól, az alkalmazott diétáról, az otthon használt konyhatechnikai eljárásokról. Ezek az ismeretek nagy segítséget jelentenek nekünk a későbbi egyéni gondozásban.

**6. A BÖLCSŐDEI NEVELÉS FŐBB HELYZETEI**

***A gondozás*** ***és a játék*** a bölcsődei élet egyenrangúan fontos helyzetei, melyekben lényeges a gyermek szabad aktivitás iránti igényének és kompetencia érzésének erősítése.

**6.1. A gondozás:**

A csecsemő és a kisgyermek nevelésének legfontosabb területe a gondozás. A gyermek elsősorban ezekben a helyzetekben van kettesben gondozójával, aki ilyenkor nyújthatja neki azt a megkülönböztetett figyelmet, amelynek talaján a jó kapcsolat kialakulhat. Ilyenkor beszélhet a kisgyermeknevelő leginkább személyhez szólóan a gyermekhez, s nem is csak az önálló evés, öltözés, vetkőzés, kézmosás vagy bili használat megtanulása érdekében. Hanem azért is, mert gondozás közben, testi szükségleteinek kielégítése kapcsán tanulja meg a gyermek – azon keresztül, hogy gondozója a szükségleteit kielégíti – jelezni, majd felismerni és differenciáltan kifejezni magukat a szükségleteket, az azok kielégítésével kapcsolatos igényeit, a kielégítettség után érzett megelégedést, ami egyúttal feltétele annak, hogy a tárgyi világ felé érdeklődéssel forduljon. Túlzás nélkül lehet azt állítani, hogy a gyermek elsősorban gondozás közben, testi szükségletei kielégítése kapcsán ismeri meg önmagát és gondozóját. A szükségletek érzékelésén és azok kifejezésére kapott válaszon keresztül tanulja meg magát a szükségletet (azt, hogy éhes vagy szomjas stb.), és azt is, hogy ő az, aki éhes vagy szomjas. Sőt azt is, hogy noha a felnőtt az, aki e feszültségeket megszünteti, ő maga előmozdíthatja ezt, ha megfelelő jelt ad a megszüntetés érdekében. Ha a felnőtt gondozás közben figyel a gyermek jelzéseire, s azok figyelembevételével eteti, fürdeti, öltözteti, vetkőzteti, akkor módot ad neki arra, hogy kezdettől fogva „bele is szólhasson” gondozásának menetébe, szükségletei kielégítésének módjába: az etetés tempójába, a táplálék mennyiségébe, hőmérsékletébe, sűrűségébe, az étkezés befejezésének időpontjába, a pelenkázó, öltöztető, vetkőztető fürdető mozdulatok ritmusába, a fürdővíz mennyiségébe, hőmérsékletébe stb. Ez pedig a hatóképesség érzésének a megerősödéséhez, az ún. szociális kompetencia kialakulásához vezet, ami az aktív szociális beilleszkedés alapja.

Az érzelmi fejlődés szempontjából igen fontos szerepe van a gondozás közbeni testi kontaktusnak. Ezért igen nagy hangsúlyt kell helyezni arra, hogy gondozás közben az „érintő kéz” mozdulata tapintatos és együtt érző legyen. Ezzel biztosíthatja a kisgyermeknevelő a gyermek biztonság érzetét, és így alakul ki a gyermekben, hogy szükségleteinek kielégítése közbeni testi kontaktus örömforrás mindkettőjük számára.

Gondolni kell arra is, hogy a gondozás részét képezi annak a folyamatnak, amelyen keresztül a gyermek a saját testét megismeri. A testséma kialakulásában fontos szerepet játszik a saját testével és testrészeivel végzett tevékenység, sőt valószínűleg a mások testének, mozgásának látása, tapasztalása is. Egész életére, személyiségére, önmagáról alkotott képének és önbecsülésének alakulására, nemi szerepének vállalására s majdani szülői magatartására is kihat az, hogy saját testét, az azzal való bánást és annak funkcióit milyennek, önmaga és gondozója számára kellemesnek vagy kellemetlennek éli meg.

***Csak a jó gondozás része a nevelői munkának.*** A nem megfelelő, pedig gátja a személyiség egészséges alakulásának. Ha a szükségleteket nem megfelelően elégítik ki, a fizikai biztonságérzet hiánya gátlás alá vonja a gyermek érdeklődését önmaga és a külvilág iránt, korlátozza belülről fakadó aktivitásának kibontakozását és szociális beilleszkedését is.

Ezért bölcsődénk kisgyermeknevelői arra törekednek, hogy a gondozás minden esetben bensőséges interakciós helyzet legyen -a kisgyermeknevelő és a gyermek között-, melynek elsődleges célja a gyermek testi szükségleteinek kielégítése. Továbbá mindig szem előtt tartják, hogy a szociális kompetencia kialakulásának egyik feltétele az, hogy a gyermek csecsemőkortól kezdve aktívan vehessen részt a gondozási helyzetekben, lehetősége legyen úgy próbálkozni, hogy közben érzi a kisgyermeknevelő figyelmét, biztatását, támogató segítségét. Sikeres próbálkozásait megerősítéssel, dicsérettel jutalmazzák (ez növeli az együttműködési kedvet), a sikertelenség viszont nem kap elmarasztalást. Lényegesnek tartják az elegendő idő biztosítását, mivel az egyes mozzanatok megtanulása hosszú gyakorlást igényel.

Különös gondot fordítanak a kommunikáció érzelmi töltésére, mivel a kisgyermeknevelő gyermekről adott jelzései kihatnak az önelfogadásra és a pozitív énkép kialakulására, melyek nagymértékben befolyásolják a személyiség egészséges alakulását.

S végül, de nem utolsó sorban, tudatában vannak, hogy minden gondozási helyzet jól felhasználható az információk átadására a folyamatban használatos tárgyi környezet dolgairól.

**6.2. A játék**

*„a játék a gyermek útja a világ megismerése felé,*

*amelyben él és melyet megváltoztatni hivatott.”*

*(Gorkij)*

Az ismeretek átadásának másik színtere a játéktevékenység, mely végigkíséri az embert egész élete során, s közben elősegíti a testi, az értelmi, az érzelmi és a szociális fejlődését.

Személyiségformáló erejét csak úgy lehet megtartani, ha megfelelő szakmai tudás birtokában, a gyermek érdekeit mindig szem előtt tartva, a személyi- és tárgyi feltételek biztosítása mellett szervezzük meg a játék feltételeit. Mindezeket alátámasztja *Krupszkaja meghatározása*, miszerint *„…a gyermek számára a játék tanulás, a játék munka, a játék a nevelés komoly formája. A játék hatására sokféle személyiségvonás alakulhat ki a gyermekben. Ahhoz, hogy ezek a legmegfelelőbbek legyenek, helyesen kell hatnunk a játékra. Csak helyes irányítás révén válik a gyermek legfőbb tevékenységéből a nevelés egyik fő eszközévé.”*

A kisgyermeknevelő a játék feltételeinek biztosításával és nevelői magatartásával támogatja az elmélyült, nyugodt játéktevékenységet, a kreativitást. A gyermek igényeitől és a helyzettől függően kezdeményez, szerepet vállal a játékban, annak tartalmát ötleteivel, javaslataival színesíti. A játék ad elsősorban lehetőséget a társas-kapcsolatok fejlődésére is. A többi gyermekkel való együttlét örömforrás a kisgyermek számára, a társak viselkedése mintát nyújt, segítve a szociális képességek fejlődését.

**7. A FEJLESZTÉS TARTALMA**

Bölcsődénk a gyermek középpontba helyezését, és a gondozás-nevelés funkciójának kiteljesítését tekinti alapvető feladatának.

A gondozásba ágyazott nevelői munkának a gyermeki személyiség kibontakozását, nevelését és fejlesztését kell figyelembe vennie, fokozott figyelemmel a tudatos, tervezett, szervezett gondozási-nevelési helyzetek megteremtésére.

A bölcsődei nevelés tartalma a tevékenység-rendszereken keresztül jut érvényre, és a nevelési folyamat négyes feladatrendszerén keresztül valósul meg. A feladatrendszer elemei a gyakorlatban nem különülnek el egymástól, egymást átszőve érvényesülnek.

***A feladatrendszer elemei:***

* Játék és tanulási tevékenység.
* Társas és közösségi tevékenység.
* Munkatevékenység.
* Szabadidős tevékenység.

A nevelés tervezésekor nem szedhetjük szét a feladatrendszer elemeit, hanem egységben gondolkodva a tervezett tevékenységekből indulunk ki. Ez a komplex feladat a szociális tanulás intenzív formája, mely feltételezi, hogy a gyermek megtanul:

* beszélni,
* közlekedni,
* a környezet adta keretek között tevékenykedni,
* az eszközöket használni,
* a társakkal együttműködni,
* ellesni a mindennapi élet adta szerepeket és magatartás mintákat.

A tevékenységi formák a bölcsődében mindig kötetlenek, és a szabad választás elvén szerveződnek.

***Ilyen tevékenységi formák lehetnek:***

* a rajzolás, festés, gyurmázás, ragasztás,
* a mese, vers, énekes játékok, bábjáték, és
* a matematikai ismeretek, környezeti és természeti ismeretek megalapozása játéktevékenység közben.

A feladatok egy részét eltérő kulturális színvonalon a családok teljesítik. A bölcsőde azonban nem csupán helyettesítő – kiegészítő szerepet játszik, hanem kiterjeszti, felerősíti a szociális tanulást.

**7.1. Játék és tanulási tevékenység:**

A játék nemcsak azért kitűnő talaja a fejlesztésnek, mert általa szinte észrevétlenül tanul a gyermek, hanem azért is, mert a játék közben ismerkedik, ill. megismeri az őt körülvevő környezettel, majd időben előrehaladva kiélheti, kipróbálhatja, feldolgozhatja és gyakorolhatja az életben előforduló szituációkat, az őt érő élményeket. A játék tehát olyan komplex tevékenységforrás, melyet a kisgyermeknevelőnek tudatosan kel felhasználnia a nevelés folyamatában célja eléréséhez.

Nagyon fontosnak tartjuk az olyan hangulatok, inger gazdag tárgyi lehetőségek megteremtését, melynek hatására a gyermek spontán játéka, tevékenysége önmagától beindul. Ettől függetlenül szükség van a kisgyermeknevelő által kezdeményezett vagy irányított játéktevékenységre is, hiszen a játék kicsiben maga az élet – megtanít a környezetünkhöz való alkalmazkodásra –, éppen ezért az életre nevelés a játék segítségével teljesedhet ki.

**A kisgyermeknevelő feladatai a játékkal kapcsolatban:**

* Nyugodt légkör biztosítása, az elmélyült játék feltételeinek megteremtése.
* A napirenden belül elegendő eszköz, idő, és hely biztosítása.
* Igény szerint kezdeményezés, és szerepvállalás a játékban.
* Az egyéni élményeken túl, közös élményszerzési lehetőségek (együttjátszás) biztosítása.
* A gyermeki játék önállóságának biztosítás.

**A játéktevékenységhez szükséges eszköztárunk:**

* Manipulációs játékok (textil, fa, gumi, műanyag)
* Építő, konstruáló játékok (műanyag, fa)
* Utánzó, és szerepjátékok eszközei
* Képességfejlesztő játékok
* Nagymozgásokat fejlesztő játékok
* Udvari játék eszközök

A játékfajtákat úgy válogatjuk össze minden csoport számára, hogy a gyermekek életkorának és fejletségi szintjének megfelelőek legyenek.

A bölcsőde játékeszközeinek karbantartása, pótlása folyamatos feladat, melybe bevonjuk a szülőket is. Új játék vásárlásra a költségvetésből igen szűkös lehetőségünk van, de egyéb forrásból (szülői támogatás, alapítványi támogatás, pályázatok) próbáljuk a korszerű eszközöket beszerezni.

**A játék és a tanulás** kisgyermekkorban teljes mértékben összekapcsolódik. Már említettük, hogy játék közben szinte észrevétlenül tanul a gyermek. Ezért a játék a bölcsődei – kisgyermekkori – tanulás egyik legfontosabb színtere, de nem kizárólagosan az. A nevelési folyamat egésze alkalmas arra, hogy erőltetés nélkül, spontán – indirekt módon – tanuljon a kisgyermek. Legfőbb célkitűzésünk a több érzékszervet igénybe vevő tapasztalás és sokoldalú cselekedtetés, valamint a közvetlen környezet folyamatos megismertetése.

Miután a gyermek a világot komplex módon érzékeli a tanulás során is ebből kiindulva, komplex fejlesztések rendszerén keresztül jut el a gyermekhez az, ami a számára a világból megismerhető, befogadható ismeretet jelent.

A program keretjellege biztosítja a kisgyermeknevelők számára a gyermek igényeihez igazodó tanulási kereteket és formákat.

**A kisgyermeknevelő feladatai tanulással kapcsolatban:**

* Értelmi adottságok és képességek fejlesztése.
* A gyermekek megismerési vágyának, kíváncsiságának, érdeklődésének kielégítése.
* Sokszínű tevékenységek biztosítása.
* A gyermek önállóságának, figyelmének fejlesztése.
* Sikerélményt nyújtani a gyermeknek, ami a pozitív én-képét, és önbizalmát erősíti.

**7.2. Társas és közösségi tevékenység:**

Minden gyermek egyéniség, akinek lehetőséget kell biztosítani személyisége pozitív és széleskörű fejlődéséhez. A csoportban azonban vannak elfogadott normák, amelyekhez alkalmazkodni kell a közösségnek. Ezért arra törekszünk, hogy a gyermek tanuljon meg másokkal érintkezni és együttműködni. Természetesen ennek a folyamatnak a kezdetén a bölcsődei csoport – meghatározott kereteken belül – tartja tiszteletben az újonnan érkező gyermek szokásait, türelemmel kivárva míg az „új” gyermek alkalmazkodik a csoport megszokott ritmusához.

Programunk a gyakorlat szükségleteiből kiindulva, a tulajdonságok, képességek, a készségek olyan rendszerét kívánja formálni, amelynek segítségével a gyermek részvétele a napi életben egyszerűbbé, könnyebbé válik.

**A kisgyermeknevelő feladatai a társas, közösségi tevékenységgel kapcsolatban:**

* Biztonságos, félelemtől mentes bölcsődei miliő biztosítása.
* A társakkal és a felnőttekkel kapcsolatos viselkedési szokások kialakítása.
* A gyermekcsoporton belüli együttműködés, az egymás mellett- és az együtt játszás lehetőségének biztosítása.
* A konfliktusok pedagógiailag helyes kezelése.

**7.3. Munkatevékenység:**

A munkatevékenység ismertetése előtt szeretnék visszautalni a bölcsődei nevelés főbb helyzeteinél (6.2) említett játék meghatározásra: *„…****a gyermek számára*** *a játék tanulás,* ***a játék munka****, a játék a nevelés komoly formája.”*

Ebből kiindulva, természetes, hogy a munka a bölcsődés gyermek számára játékos jellegű, fejlesztő hatását nem vonhatjuk kétségbe. Értéke elsősorban az együttműködési képességek fejlesztésében rejlik. Nem elsősorban a munka tárgya, hanem megszervezésének módja fejti ki a már említett nevelő-fejlesztőhatást.

Bölcsődénkben az alábbi munkajellegű tevékenységeket végezhetik a gyerekek:

* Önkiszolgálás (pl.: étkezések alkalmával részt vállalhatnak az asztal megterítésében)
* Gondozási feladatok (pl.: önállóan lehet WC-t használni, mosakodni, vetkőzni vagy öltözni).
* Kerti munka, ill. növények gondozása (pl.: lehet magvakat cserépbe vagy kertbe ültetni és azokat locsolni).

**A kisgyermeknevelő feladata a munkatevékenységgel kapcsolatban:**

* Minden gyermeknek biztosítson lehetőséget arra, hogy önkéntesen, önállóan, kedve és képessége szerint végezhessen munkatevékenységet.
* Folyamatosan biztosítsa, bővítse a munkatevékenységhez szükséges, gyermekek számára megfelelő munkaeszközöket.
* A munkaeszközök számára biztosítson olyan helyet, ahol a gyermekek elérhetik és használhatják a szükséges eszközöket.
* Adjon lehetőséget a gyermekeknek az őket érdeklő munkatevékenységek elvégzéséhez, még akkor is, ha a gyermek tevékenységi vágya és képességei nincsenek teljesen összhangban.
* Arra törekedjen, hogy minden munkatevékenység örömöt jelentsen a gyermeknek, és kisgyermeknevelői felügyelet mellett teljes önállósággal végezhessék azokat.

**7.4. Szabadidős tevékenység:**

A szabadidős tevékenység szerepe rendkívül fontos, hiszen a bölcsődében eltöltött idő legnagyobb részében – a gondozási műveletek kivételével – a gyermekek tevékenysége nem szabad, hogy kötött tevékenység legyen. Ezekben a helyzetekben fejletségi szintjének megfelelően, szabadon, kedve és igénye szerint választhat, illetve dönthet a felkínált tevékenységi formák között. Színterei lehetnek a bölcsőde épületének helységei és udvara, ahol a tevékenységek végzése közben mindig biztosított a kisgyermeknevelői felügyelet. A szabadidős tevékenységeknek nincs külön eszköztára, mivel minden használható ami a bölcsődében a gyermekek számára található.

**7.5. Komplex tevékenységek:**

**7.5.1. Mozgás**

*A mozgás* a helyzet- vagy helyváltoztatás *elengedhetetlen feltétele az egész szervezet egybehangolt működésének.* Minél fiatalabb a gyermek, minél gyorsabb a testi fejlődése, annál inkább zavaró, ha nem mozgékony, ha nem mozog, ha vázizomzatának működése valamilyen okból gátolt. A valamilyen okból mozdulatlanságra ítélt, egyébként egészséges szervezetben a szívműködés, a keringés, a bélműködés, az egész szervezet anyagcseréje hátrányosan megváltozik.

*A mozgás* *fontos szerepet tölt be a gyermek* *szellemi fejlődésében*, a külvilág megismerésében, a külvilágban való tájékozódásban. A mozgásnak ezen funkciója különösen jelentős 0-3 éves kor között, mivel a gyermek a helyzetét, helyét változtatva szerez tapasztalatokat, ismeri meg környezetét. A tapasztalás minősége tekintetében nagy különbség, hogy a gyermek saját kezdeményezésére, önállóan, aktívan mozog-e, és így kerül a tárgyakkal érintkezésbe, vagy (passzívan) mások teszik a megfelelő helyzetbe, viszik a játékhoz vagy teszik azt a kezébe. Amikor a gyermek saját elhatározásából hajt végre egy-egy mozgást, maga indítja el azt, akkor az izmok működése közben az izmokról olyan jelzések mennek az agyba – különböző érzékszervekből kiinduló egyéb jelzésekkel együtt –, amelyek segítségével a gyermekben a valóságnak megfelelő kép alakul ki a külvilágról. Tehát ahhoz, hogy a gyermek megismerje az őt körülvevő világot, a tárgyakat, elhelyezkedésüket, nagyságukat, arányaikat stb., nemcsak látnia, nemcsak érintenie kell őket, hanem aktívan, érdeklődést követve önállóan közelednie is kell hozzájuk. Különböző helyzetekben, különböző helyekről és helyzetekből kell őket látnia, elérnie, illetve elérésükkel próbálkoznia. A tapasztalásnak egyik előfeltétele a mozgás, amelyet a gyermek annak érdekében végez, hogy jobban halljon, lásson, jobban megközelítsen, megismerjen valamit. A csecsemő, miközben a tárgyakat kezébe veszi, tapogatja, s így mindjobban megismerkedik velük, egyre értelmesebb lesz. Minél értelmesebb, érdeklődőbb, annál több mozgásra, annál több tapasztalatszerzésre ösztönzik meglévő tapasztalatai.

*A mozgásfejlődés, a mozgáskedv* *a gyermek kedélyállapotával és étvágyával is szorosan összefügg*. Minél egészségesebb, nyugodtabb, annál élénkebb, érdeklődőbb, annál többet mozog. És minél élénkebben, minél többet mozog, annál egészségesebb, annál jobb az étvágya, annál jobban fejlődik.

**A kisgyermeknevelő feladata a mozgással kapcsolatban:**

* Biztonságos, balesetmentes környezet biztosítása.
* Minden gyermeknek biztosítson lehetőséget arra, hogy önkéntesen, önállóan, kedve és képessége szerint mozoghasson a csoportszobában és az udvaron egyaránt.
* Folyamatosan biztosítsa, bővítse a mozgásfejlődéshez szükséges, gyermekek számára megfelelő eszközöket.
* Törekedjen arra, hogy a mozgás örömöt jelentsen a gyermeknek. és kisgyermeknevelői felügyelet mellett teljes önállósággal végezhessék a különböző mozgásformákat.

**A mozgásfejlesztéshez szükséges eszköztárunk:**

* labdák, mászó-párnák
* autók, dömperek, motorok, hullám-gördülők
* mászókák, alagútak, baby csúszdák
* különböző méretű labdák

**7.5.2. Anyanyelvi nevelés**

Az anyanyelv a legfontosabb eszköze a szociális kapcsolatok kiépítésének és az emberek közötti kommunikációnak. Az anyanyelv szerves része a bölcsődei élet minden mozzanatának, a nevelés-gondozás minden folyamatának. A beszéd és a gondolkodás egymással szoros kapcsolatban áll. Minden gyermek beszédét meghatározza az otthoni nyelvi környezet. A bölcsőde fejlesztési feladatainak a család, és a környezet megismeréséből kell kiindulnia, természetesen mindig szem előtt tartva a gyermeki beszédfejlődés általános menetét.

A **beszéd megértésének** előfeltétele a beszédre figyelés, a beszéd iránti érdeklődés. Kezdetben a gyermek a gyöngéd hangra örömmel reagál, a komoly szóra ő is elkomolyodik, szigorúbb hangra esetleg sírva is fakad.

Ha a gyermek megszokta, hogy születésétől – optimálisabb esetben már a méhen belüli életében is –beszélnek hozzá, hogy együttműködését kérik, és arra számítanak is, akkor másfél éves korára már több lépésből álló megbízást is képes teljesíteni. Ha rendszeresen ki is várják míg teljesít, akkor szóval irányíthatóvá válik. A második évben már nagyon figyel a másokhoz intézett beszédre is, és sokat megért belőle. Természetesen elsősorban azt, amit róla, ismert személyekről, tárgyakról, eseményekről mondanak.

Nagymértékben a környezet reakciójától függ, hogy megközelítően ugyanebben az időben a szavaknak, szótöredékeknek, mutogatásnak közlő szándékkal történő használatából hamarosan érthető beszéd alakuljon ki. Ha a környezet megérti a gyermek kezdetleges kifejező eszközeit, akkor ezzel fenntartja és ösztönzi beszélő kedvét.

**Az első értelmes szavak** egyéves kor körül jelennek meg. Ezek először csak szótagok, szótöredékek, amit visszatérően ugyanarra a jelenségre, tárgyra vagy eseményre mond, sokszor gesztussal, mutogatással kísérve. Gyakran ugyanazt a hangcsoportot használja, bármit is akar kifejezni, és csak a gesztusok teszik érthetővé a közlést. Ebben a korszakban nem mindig könnyű megérteni a gyermek beszédét, egyéni kifejezésmódját. Igen gyakran hónapokon keresztül csak a legközvetlenebb környezete érti meg a verbális kommunikációját. Ha a közelálló felnőttek nagy érdeklődéssel igyekeznek megérteni, akkor azt érezheti, hogy érdemes beszélni, komolyan veszik a szavát.

Az első szavak megjelenése után egy ideig csak lassan gyarapszik a gyermek szókincse. Kevés szót használ, majd a beszéd kezdeti begyakorlása után – rendszerint másfél éves kortól – hirtelen meggyorsul a beszédfejlődés üteme. Mondatokká kezdi összefűzni a szavakat, s a ragozás is megjelenik beszédében. Az anyanyelv nyelvtani formái (ragok, képzők, jelek, szófajok, mondatrészek) a két-és többszavas mondatokban alakulnak ki. Az elsajátított formák analógiájára sokszor a nyelvszokástól eltérő módon képezi a szavakat, miközben az igéken és főneveken kívül már bonyolult gondolkodási műveleteket tükröző melléknevek, névmások, számnevek is megjelennek a beszédében.

A beszédmegértés és az aktív beszéd nem mindig halad párhuzamosan. A későn beszélő gyermekek között igen sok az olyan, aki sok mindent megért anélkül, hogy ő maga beszélne. Ilyenkor általában nem kell aggódni, az aktív beszéd késlekedése miatt. Nagyon sok későn beszélő, de egyébként jól fejlődő gyermekre jellemző, hogy szókincse a szokásosnál későbben ugyan, de annál gyorsabb ütemben, néha robbanásszerű gyorsasággal bővül, és gyorsan sajátítja el a fejlettebb nyelvtani struktúrákat is.

**A beszédhallás és a kiejtés** a beszéd használata során tökéletesedik. Kezdetben a gyermek gyakran elhagyja a szóvégi mássalhangzót, kihagyja a torlódó mássalhangzók egyikét-másikát, hosszú szavakból esetleg egész szótagokat is, s olykor a megmaradókat is felcseréli (pl.: „limáné”-t mond a limonádé helyett, vagy „szemügé”-nek nevezi a szemüveget). Ezeknek a pontatlanságoknak az az oka, hogy nem hallotta elég pontosan – mintegy félrehallotta – a szavakat, másrészt pedig az, hogy még bizonytalan a hangképzése is. Gyakorlatlan azokban a finom mozgásokban, amelyeket beszéd közben ajkával és nyelvével végeznie kell.

Általában kevesebb a nehézség a magánhangzók kiejtésével, bár van gyermek, aki **ö** helyett **o**-t mond, **ü** helyett **u**-t mond. A legtöbb gyermek a mássalhangzók képzésében bizonytalan. Elég későn szilárdulnak meg a fúvó susogó, sziszegő és csettintő hangok (**f, v, zs, s, sz, c, cs**). A **k** és a **g** bizonytalansága a nyelvhát mozgásának gyakorlatlanságából ered, s a nyelv hegyének pörgetésével képzett **r** kiejtése még évekig nehézséget jelent.

A beszédfejlődés természetes velejárója tehát, hogy a gyermek egy ideig torzítva, pöszén, selypen beszél. Ez még nem beszédhiba. Ha hallása, beszédszervei normálisan fejlődnek, s ha a felnőttek nem késleltetik a kiejtés finomodását, akkor általában 4-5 éves korra tiszta lesz a kiejtése. A segítés módja nem a javítgatás, ismételtetés – ez inkább árt, mint használ – hanem az, hogy nem veszik át sem nyelvbotlásait, sem hanglejtési hibáit, hanem tisztán, jól érthetően beszélnek vele. Lehetőség szerint a gyermekkel történő beszéd közben mindig legyen meg a gyermek–felnőtt szemkontaktusa, ezzel megfigyelheti a felnőtt helyes artikulációit is.

Gyakori jelenség és sokszor okoz riadalmat, hogy a két év körüli gyermek beszéd közben egy-egy szó első hangja után néhány pillanatig megakad, vagy többször ismételi a kezdő hangot, mielőtt az egész szót kimondja. Ez a fiziológiás dadogás éppoly kevéssé beszédhiba, mint a fent említett fiziológiás pöszeség. Oka az, hogy a fejletlen beszédkészség nem tud lépést tartani a gyermek közlési vágyával. A többi kiejtési hibától abban különbözik, hogy normális körülmények között nem szokott egy-két hónapnál tovább tartani. Itt a javítgatás, ismételtetés, lassúbb beszédre intés különösen ártalmas lehet.

**A kisgyermeknevelő feladatai az anyanyelvi neveléssel kapcsolatban:**

* Példamutató, tiszta, szép beszéde nyújtson mintát, adjon ösztönzést a kisgyermeknek a beszédre, és azt mindig kísérje érdeklődő figyelemmel.
* Ismerjük, szeressük, fejlesszük anyanyelvi kultúránkat.
* Ügyeljünk beszédünk stílusára, a hanglejtés, a dinamika, a hangsúly megfelelő alkalmazására.
* Ügyeljünk arra, hogy a gyermekek mindig választ kapjanak a kérdéseikre.
* Nyugodt légkört kell biztosítanunk, hogy a gyermekek beszélhessenek arról, ami érdekli, foglalkoztatja őket.
* Folyamatosan bővítsük gyermekeink szókincsét, és kísérjük figyelemmel anyanyelvi fejlődésüket.
* A beszédfejlesztésnek leghatékonyabb eszköze, a kisgyermeknevelő példamutató beszéde, kommunikatív viselkedése, gyakori szeretetteljes beszédkezdeményezése, a kisgyermeknevelő és a gyermek között kialakult bensőséges kapcsolat.

**Az anyanyelvi nevelés eszközei:**

Az anyanyelvi nevelés komplex folyamat, ami a nevelési-gondozási folyamat egészében jelen van.

Minden helyzetet és eszközt – ami a gyermek környezetében megtalálható – fel tudunk használni a fejlesztés elősegítéséhez, mint pl.:

* a gyermek biológiai szükségleteit kielégítő gondozási helyzetek,
* bábok, babák, állatfigurák, képeskönyvek, manipulációs, konstruáló-és nagymozgásos játékok,
* fejdíszek, ruhák, jelmezek a drámajátékhoz,
* utánzó-és szerepjátékok (pl.: orvosi-és baba sarok, baba konyha, fodrász sarok, vásárlási szituációhoz szükséges eszközök).

**7.5.3. Mese – vers – báb**

**Az irodalmi nevelés célja:**

* Az érzéki benyomásokból fakadó élmény érzelmi állapotokat hozzon létre.
* Mesék, versek megszerettetése, a velük való találkozás által örömérzés keltése.
* Ismertesse meg a nyelvileg tiszta verseket, meséket. Az anyanyelv sajátos ritmusát, dallamát, hangzásvilágát megfelelő formában közvetítse a mondókák, és mesék által.
* Tanítson az emberi kapcsolatokra, mélyítse az önismeretet, segítse a világ megismerését.
* Közvetítsen belső indulati élményeket, alakítson pozitív világképet.
* Tanítson belső képteremtésre, az indulatok feldolgozására, a szorongások feloldására.
* Tanítson a tiszta, helyes magyar beszédre.
* Alakítsa ki a könyvek iránti érdeklődést, és szeretetet.

**Mesélés – verselés:**

Az ember társadalmi hajlammal bekódolt. Ez azt jelenti, hogy képes elsajátítani azokat a nyelvi fordulatokat, etikettet is, melyet az elsődleges szocializáció során esetleg nem ált módjában megismerni. Ez a másodlagos szocializáció révén mélyíthető, tehát az intézményes nevelés feladatkörébe is beletartozik.

A mese, vers és a képeskönyv nézegetés pedagógiai szempontból fejlesztő hatású, mivel elősegíti a nyelvi kommunikáció kibontakozását. Ezen nemcsak az aktív beszédet, hanem a hosszabb versek, mesék hallgatásának igényét is értjük. A célzott nyelvi szocializáció az életkori jellemzőkön túlmutatva kialakíthat egyéni motiváltságot, amely egy magasabb szintű megnyilvánulási formát eredményezhet.

A mesék, a versek hallgatását, és közös előadását örömforrásként, jókedvet fakasztó játékként éli meg a gyermek, hiszen olyan együttlétek ezek, melyek közös örömet hordoznak, nem magányos élmények. A melegség, meghitt hangulat, összebújás, mind-mind hozzátartozik a meséléshez, verseléshez. Több mint unaloműzés, mivel az érzelmi átélés segít a gyermeknek abban, hogy levezethesse feszültségét, és kielégülést, megoldást találjon. Az értelmi fejlődésre, a gondolkodásra, és a szókincs színesedésére is hatással van, mivel a megszokott szófordulatok ismétlődése helyett választékosabb, árnyaltabb kifejezések megismerésére, és elsajátítására is lehetőség nyújt.

**A kisgyermeknevelő feladatai a meséléssel, és verseléssel kapcsolatosan:**

* Nyugodt körülményeket teremtsen a mindennapi irodalmi tevékenységekhez.
* A mese-vers választás a gyermekek életkorának megfelelő legyen. (Terjedelme legyen rövid. Felismerhető, valós tárgyak, nevek szerepeljenek benne. A pozitív elemek dominanciája jellemezze. Esetenként hétköznapi vagy átélt elemeket is tartalmazzon, pl.: mese a kislányról/kisfiúról, aki reggel nem szeretett öltözni. A jó értékek erkölcsi győzelmet arassanak benne.)
* Mesélje többször ugyanazt a történetet a pontos megismerés érdekében.
* Fokozatosan kialakított ismétlődő szokásokkal motiváljuk a gyermekeket (pl.: gyertyagyújtás, furulyajáték, mesetarisznya elővétele).
* A gondozónő előadásmódja valóban élményt nyújtó legyen kommunikációs és metakommunikációs eszközökkel egyaránt.
* Olyan esztétikus eszközöket használjon, amelyek nem korlátozzák a gyermekek fantáziáját (meséskönyvek, bábok).

**Bábozás:**

A gyermek életének első három évében teljesen érzelmi beállítottságú, ezért érzelmi benyomásokra reagál a legjobban. A bábjátékban mindig a gyermek érzelmi világára hatva érjük el nevelői céljainkat. A művészi játék hatására a gyermek arca tökéletesen kifejezi az átélt élményeket. A báb a maga tipizáló jellegével a képszerű átélés, a képszerű fogalomalkotás magasabb szintjére segíti. Drámaisága – akár, mint néző hagyja magára hatni a gyermek, akár aktív irányítója – rendkívül megfelel a gyermeki aktivitásnak. Nincs még egy művészi élmény, amely ilyen könnyűvé tenné az átmenetet a passzív szemléletből az aktív produkcióba. A bölcsődei életnek nincs olyan területe, ahol a bábjátékot ne alkalmazhatnánk sikeresen.

A bölcsődei élet főbb kérdéseit véve alapul, **a bábjáték a következő célok elérésére irányul:**

* A családból kikerült gyermek új környezetének – a bölcsődének – a megszerettetése.
* Helyes közösségi célok kialakítása.
* Beszédkészség fejlesztése, szókincs bővítése.
* Erkölcsi nevelés, esztétikai, és érzelmi nevelés.

A pedagógiai hatások eléréséhez a gyakorlati alkalmazás módszereinek megválasztása nagyon lényeges. A bábok világában nekünk kell irányítanunk, kalauzolnunk a gyermekeket. Ezért kisgyermeknevelőink mindig szem előtt tartják, hogy a kiválasztott rövid mesékhez, versekhez, az éltből merített helyzetekhez ne használjanak túl sok bábot. A bábjátékokat a fokozatosság elvén építik fel. Jól tudják, hogy az ismeretlen bábok, a szeretet személyt eltakaró paraván idegen és ijesztő a bölcsődés gyermek számára. Arra kell törekedniük, hogy a bábot minél közelebb hozzák a gyermekhez, így minél jobban olvadjon az be környezetükbe.

**A kisgyermeknevelő feladatai a bábozással kapcsolatosan:**

* A bábot mindig a csoport előtt húzza a kezére.
* A két éves gyermekeknek először csak egy bábbal játsszon, és az „előadás” mindig dialógus formájában történjen. Ebben az életkorban színpadot vagy paravánt ne használjon.
* A három éves gyermekeknek már fokozatosan áttérhet a 2-3 szereplős jelenetekre, rövid versekre, történetekre. A színpadtípusok közül csak a legegyszerűbbeket használja.

**Bölcsődei bábozáshoz használatos bábok:**

* + papírbábu
	+ síkbáb (hurkapálcás papírbáb)
	+ ujjbáb
	+ lépegetőbáb
	+ kesztyűbáb
	+ fakanálbáb
	+ kézárnyékjáték, ill. árnyékfigurák
	+ papír hengerbáb
	+ papírzacskóbáb

**A bábozás és a dramaturgiai játékok megtapasztalt eredményei bölcsődénkben:**

* Kedvenc meséjükhöz tartozó stilizált bábok bevonásával növeljük a gyermekek érdeklődését, aktivitását, bölcsődéskor vége felé mesélőkedvét is.
* A félénk gyermekek beilleszkedésétől a problémás zárkózott gyermekekben a feszültségoldásig fontos szerepe van a kisgyermeknevelő kellő gondossággal kiválasztott, és a szituációhoz illő spontán bábjátékának. (Ha a bábjáték nem a gyermek gondjairól szól, akkor csak figyelemelterelő hatású, és nem segíti a gyermeket belső feszültségeinek oldásában.)
* A gyermekek ebben az életkorban szívesen bújnak bele mások bőrébe. Báb nélkül megszemélyesítve a különböző helyzetek szereplőit, eldramatizálják az életszerű helyzeteket. E tevékenység motiválására minden csoportban gyűjtünk olyan ruhadarabokat (rendőrsapka, orvosi köpeny, kötény, hosszú ruhák, felnőtt cipők, kalapok, táskák stb.) amelyeket bármikor elővehetnek és beépíthetnek játékukba.

**7.5.4. Vizuális nevelés:**

A vizuális nevelés összetett, sokszínű nevelési terület.

***Célja:***

* Juttassa a gyermeket egyéni fejlettségi szintjének megfelelően képi-plasztikai kifejező képesség birtokába, ezáltal alakítsa ki bene az elemi képolvasási, komponáló, térbeli tájékozódó, és rendező képességeket.
* Formálja a megfigyelés és ábrázolás által a gyermekek képzeletét, gazdagítsa az élmény és fantáziavilágukat.
* Növelje a gyermekek önbizalmát, önismeretét, fejlessze alkotóképességüket.
* Segítse a gyerekek téri, formai és színképzetének kialakulását és gazdagítását, az építő-ábrázoló-alakító tevékenységekkel is.
* Segítse elő a természet színeire, formáira való rácsodálkozással, a művészi rajzok, festmények stb., népi alkotások nézegetésével a szépség iránti vonzódását és az értékelő képesség alakulását.
* Ismertesse meg a gyermekeket különböző anyagokkal, az ábrázolás és konstruálás egyszerű munkafogásaival, technikai alapelveivel.

**A kisgyermeknevelő feladatai a vizuális neveléssel kapcsolatosan:**

* Teremtse meg az optimális feltételeket a gyermekek képi-plasztikai kifejező nyelvének, ábrázoló és konstruáló képességének fejlődéséhez.
* Alakítsa úgy a csoportszobát, hogy a különböző tevékenységeket nyugodtan, kényelmesen dolgozhassanak.
* Keltse fel a gyermek figyelmét, tevékenység vágyát az ábrázolás anyagaival, eszközeivel. Biztosítsa az eszközöket, az időt, a helyet, a technikát, ezzel is serkentve a gyermeki fantáziát.
* Vegye figyelembe a gyermekek ábrázoló képességbeli különbségeit, teremtse meg a gyermekek fejlődését belülről serkentő motiválás hangulati feltételeit.
* Vegye figyelembe az évszakok változásait, az ünnepeket, amelyek megmozgatják a gyermekek fantáziáját, érzelmileg közel állnak hozzá.

**Eszköz igény:**

* Eltérő formájú, eltérő színű, nagyságú, változatos anyagú papír.
* Gombfesték, tempera, akvarellfesték, ecsetek, ecsetes tálak, ecsettörlők.
* Színes ceruzák, zsírkréta, viaszkréta, pasztellkréta, színes-és fehér iskolai kréta.
* Olló, ragasztó, tapéta ragasztó, gyurma, só, liszt.
* Természeti tárgyak: gallyak, fadarabok, levelek, kavicsok, termések.

**7.5.5. Zenei nevelés:**

A zenei nevelés sok irányban hat, de csak akkor igazán eredményes, ha a gyermeknek örömteli élményévé válik az éneklés, az énekes játék.

A program a zenei nevelés feladatát így határozza meg: „A bölcsőde juttassa a gyermekeket az énekléssel, zenehallgatással élményekhez, keltse fel zenei érdeklődésüket, formálja zenei ízlésüket, esztétikai fogékonyságukat. Szerettesse meg a gyermekekkel az éneklést, a gyermekdalokat. Fejlessze a gyermekek zenei hallását, ritmusérzékét, harmonikus, szép mozgását.”

„A zene mindenkié” – hirdette Kodály Zoltán. Zenei nevelésünk az ő irányelveit követi. Célunk a zenei adottságok-és képességek fejlesztésén túl, a zenét szerető, egészséges lelkű, boldog emberré nevelés. Eszközünk a zene, az énekszó.

Fontos, hogy a bölcsőde mindenben a legjobbat, legértékesebbet nyújtsa a gyermekek számára.

**A zenei nevelés hatása a gyermek fejlődésére**

* A zenei élményen keresztül jobban megismeri környezetét. Énekléskor és zenehallgatáskor újfajta kapcsolatba kerül társaival, környezetével.
* Érzelmileg kiegyensúlyozottá válik, a dal, a mozgás pozitív hatással van rá, feloldja a belső feszültségeket.
* Társas kapcsolatai fejlődnek, a kisgyermeknevelő – gyermek kapcsolat közvetlen örömteli.
* A zenei nevelés hatására a gyermek kognitív képességei is fejlődnek:
1. Figyelem – a dalok ritmusánál
2. Emlékezet – a hangmagasság és a szöveg visszaadásánál
3. Képzelet – játékos helyzeteknél, dallamkialakításnál
4. Gondolkodás

A gyermek cselekvését befolyásolja, motiválja az ének, és a zene keltette érzelem. Ezért az éneklést, mint módszert alkalmazzuk más fejlesztési területen is. A nap bármely időszakát, és a gondozási-nevelési helyzetek bármelyikét is alkalmasnak tekintjük a zenei fejlesztésre.

Különösen fontosnak tartjuk, hogy minden nap énekeljünk, és zenét hallgassunk. Az ének, a zene olyan kifejezési formák, amelyek mélyen hatnak az egész emberre. A gyermekek saját maguk is gyakran kezdeményeznek dalokat, mondókákat.

**A kisgyermeknevelő feladatai a zenei neveléssel kapcsolatosan**

* ***Zenei alapkészségek fejlesztése:***
	1. ***Éneklési készség:*** Gyakran, és sokszor ismételve éneklünk, megfelelő hangmagasságban, kis hangterjedelemben. Mindig tisztán, jó szövegkiejtéssel. Egyenként is alkalmat adunk a gyermekeknek az éneklésre.
	2. ***Ritmusérzék fejlesztése:*** Az egyensúlyérzék és ritmusérzék szorosan összefügg egymással. Az egyenletes lüktetés, a ritmus, az énekes gyermekjátéknak fontos eleme. Sok mondókával, a lüktetés folyamatosságát, játékos mozgását érzékeltetjük a gyermekeknek. Együttmozgunk a korcsoportnak megfelelően (egyenletes lüktetés, dal ritmusa, ritmusmotívumok). A szövegritmus és az egyenletes lüktetés együttes megéreztetésénél a mozgások koordinációjánál mindig a fokozatosságot tartjuk fontosnak.
	3. ***Hallásfejlesztés:***

- A magas- és mély hangok közötti különbségeket többféleképpen érzékeltetjük.

- A halk-hangos közötti különbséget nem eltúlozva bemutatjuk.

- Tárgyak és zörejek hangszínének megfigyelése fokozatosa, beszédhangok felismerése játékos formában.

- Dallamfelismerés.

* 1. ***Zenehallgatás:*** Célunk, hogy jelentsen örömet a gyermek számára a zene meghallgatása is, ne csak az aktív éneklés és a játék. Nyugodt légkört teremtünk, nem zavarjuk a gyermek spontán zeneélvezetét.
	2. ***Tárgyi szemléltető eszközök:*** Használatának célja, hogy felkeltsék a gyermekek érdeklődését (pl.: bábok). Fontosak a hangszerek is, amik érdekessé és változatossá teszik a zenét. Elérendő célként tűztük ki, hogy egyre több kisgyermeknevelőnk játsszon valamilyen hangszeren (furulya, xilofon). Jelenleg furulya, xilofon és a kisgyermeknevelők által készített hangszerek vannak bölcsődénkben. A hangszerek körét bővíteni szeretnénk különböző méretű csörgőkkel, dobokkal, ritmusdobokkal, háromszögekkel, és cintányérokkal. A gyermekek játékidőben bármikor használhatják a hangszereket, megismerik nevüket és kezelési módjukat.

***Dalanyag kiválasztás különböző szempontok szerint.***

A hangterjedelem után a legfontosabb megkeresni a korcsoport számára legmegfelelőbb dalokat. Figyelünk a mondókák, dalos játékok, és műdalok összeállításának arányára is. Több olyan dalt választunk, amely a mozgáshoz, játékhelyzethez kapcsolódik, és kevesebbet a játék nélküli, évszakokhoz, ünnepekhez kapcsolódó dalokból.

Ha megfelelő módon válogatunk a rendelkezésünkre álló gazdag anyagból, akkor a kisgyermek egyszerre fogadhatja be a művészetet, miközben felszabadultan játszik, közben élményt kap a természet és az élet szépségeiről is, kifejezésre jutathatja szeretetét, életörömét.

A szülőket folyamatosan tájékoztatjuk a faliújságra kiírt új mondókákról, dalokról. Segítünk a szülőknek a dal megtanulásában is. Tanácsokat adunk, hogy milyen egyszerű hangszerek használatával gazdagíthatják az otthoni „zenélést”, továbbá hogy a zenehallgatáshoz milyen CD-t vegyenek, vagy milyen zenei anyagot töltsenek le az internetről.

**7.5.6. Matematikai nevelés:**

A matematika napjainkban már nem csupán a régi értelembe vett térformákkal és mennyiségi viszonylatokkal foglalkozik. Kifejlődtek különböző ágai. Ezeket a nagyon formális tudományos megközelítéseket próbáljuk hétköznapjainkban alkalmazni. Az első legfontosabb helyen a gyermek áll.

Életkori sajátosságaiból adódóan egy 2-3 éves kisgyermek képtelen lenne a nagyon absztrakt tudományba belekóstolni. Helyette változatos, konkrét, az életből és a természetből vett tapasztalatok lehetőségeivel kínálgatjuk őket. Fejlődéséhez ez adja az alapokat és a feltételeket. Tevékenysége – ha kényszermentes – tele lesz szabad próbálkozással. Személyisége, problémamegoldó képessége ez által formálódik. Ezt a folyamatot úgy segíthetjük, ha a tevékenységek gazdag választékát kínáljuk tapasztalatszerzésre. A környező valóság formái, mennyiségi viszonyai mind felfedezésre várnak. Nekünk csupán be kell vinni a gyermekek szellemi látókörébe. Így segíthetjük őt kísérletező tapogatózásaiban, terelgethetjük természetes kíváncsiságát, cselekvési vágyát. A matematikát először át kell élni, úgy ahogy magától felbukkan az életünkben, ahogy hozzátartozik mindennapi tevékenységeinkhez, életritmusunkhoz.

Piaget szerint, a gondolkodás szemléletes cselekvő szintjén, a megismerés érzékszervi-mozgásos formájában, a felderítés szándékával érdemes kisgyermekek számára is matematikai tartalmú tevékenységeket szervezni. Ezt a kiindulást alapul véve beszélhetünk a matematika elsajátításának természetes módszeréről, amelynek fő értéke a gyermekhez történő maximális igazodás.

**A matematika megjelenési formái a bölcsődében:**

* ***Ismerkedve a bölcsődével:*** A család és az otthon kis létszámához, méreteihez viszonyítva a bölcsődei környezet „sokasági” élménye meghatározó a gyermek életében. Tájékozódása, „berendezkedése” a különböző lehetőségek kipróbálását igényli tőle, és sok matematikai tartalmú tapasztalathoz juthat (többen – kevesebben, kisebb – nagyobb fogalmak kialakulása).
* ***Az önkiszolgáló tevékenységek során:*** Öltözködés közben a félresikerült gombolás, fűzés, csatolás, az összecserélt cipő, a fordítva felvett nadrág ráirányítja a gyermek figyelmét az elől-hátul, fölül-alul különbözőségére, a szimmetrikus párok egyformaságaira. A tisztálkodás, a fogmosás, a fésülködés nemcsak a tükör előtti ismerkedés önmaga és társai képével, hanem a test szimmetriájának átélésével, a hosszabb-rövidebb, alacsonyabb-magasabb stb. összehasonlításával is együtt jár. A terítés, a közös étkezések során kifejlődik a gyermekek belső-, ítélőképessége, sőt az egyenlő részekre osztásról is sok tapasztalatot szerezhetnek. Az evőeszközök, poharak, tányérok kiosztásánál élénken figyelik mindenkinek jutott-e, ki nem kapott, kinél van kettő. Hiányzik-e a mai napon valaki az asztaluktól, vagy mind a négyen ott vannak.
* ***A szabad játéktevékenység során:*** A játékok is természetes kihívást jelentenek. A garázst, a tornyot, az alagutat, a házat stb. meg kell valahogy építeni, hogy betölthessék funkciójukat hogy elég szélesek, magasak, hosszúak stb. legyenek. Ez alatt statikai ismeretekre is szert tesznek (hogyan lehet egy tornyot minél magasabbra építeni anélkül, hogy összedőlne?). A babakonyha, a főzőcske, a „vendégesedi” sok-sok mennyiségi összehasonlításra, összemérésre kínál alkalmat. Bele fér-e? Jut-e mindenkinek? Több? Kevesebb? A boltos, a fodrászos, doktoros, vonatos, postás stb. játékok már tükrözhetnek korábbi élményekből vett matematikai tapasztalatokat. Egy piaci „bevásárlásnál” elhangzó kérdések, az áruk szétválogatása, a főzések módjai a közvetlen élmény hatására nagyon életszerűek lesznek. Kérdéseivel a kisgyermeknevelő természetesen gazdagíthatja a matematikai tartalmakat. Adhat mérőeszközöket, kínálhat áruféleségeket, segíthet a fizetőeszközök kitalálásában.
* ***A mozgásos játékok alkalmával:*** A futkározás, a mozgás valóságos tárházai a matematikai tapasztalatszerzésnek. A tájékozódást legjobban fejlesztik a bújócskák, fogócskák („Ki szalad az én házamba?”, gondozónő vagy fürgébb társ megfogása, pillangókergetések…) és a dobást igénylő játékok. Mozgás közben a távolságok becslése, összemérése, a gyorsulással kapcsolatos tapasztalatok kincset érnek majd a későbbi tudományos ismeretek elsajátításához. A lépcsőn való közlekedés is nagy kihívás a bölcsődés korú gyermekek számára. a korlátba kapaszkodva, vagy kisgyermeknevelőjük kezét fogva szaporábban lépegetnek, és közben játékosan számlálgatják a lépcsőfokokat, mintegy ritmust adva ezzel a mozgásnak.
* A gyarapodó játékok mennyiségi tapasztalatai (pl.: „Ki játszik ilyet, majd megmondom milyet.” – Most már sokan vagyunk…), az énekes játékok változatos térformái Tekeredik a kígyó, Koszorú, koszorú, Megy a zsiki-zsiki-zsiki…) mind-mind természetes módon átélhetővé teszik a matematikai ismereteket.
* A homokozás, a gyurmázás, az agyagozás, a vizezés során szerzett térfogat és tömegmérési tapasztalatok mellett a topológiai és más geometriai átalakítások tanulságai is ott sorjáznak a gyermekek játékaiban, alkotásiban. Összehasonlítanak, relációkat állapítanak meg, hozzátesznek, elvesznek – szinte észrevétlenül végzik a matematikai és logikai műveleteket a cselekvő gondolkodás szintjén.

Ezek a példák is jelzik, hogy a legelemibb élethelyzetekből elindulva ki lehet találni olyan tevékenységeket, amelyek tartalmazzák mindazokat a tudnivalókat, amelyek szükségesek egy 2-3 éves gyermek képességeinek fejlődéséhez. Az öncélú szétválogatás, sorba-rendezés, számlálás, mérés, formaismeret csak formális ismerethez vezet. Az élet a maga teljességével széles-látókörűséget, rugalmas megoldási módokat, összefüggéseiben működő eljárásokat kíván meg a benne eligazodni szándékozó gyermektől.

Nem véletlenül mondta Comenius, hogy a matematikai ismeretek a tehetség köszörű kövei, a bölcsesség kulcsai. Ezért tartjuk fontosnak, hogy kínáljunk, szervezzünk, biztosítsunk a gyermekek számára minél több matematikai tartalommal dúsított tevékenységet.

**7.5.7. Környezeti nevelés**

Földünkön a környezeti válság jelei tapasztalhatók. Egyre többünknek egyre többet kell tenni szennyezett vizeink, fogyó erdeink, kipusztuló félben lévő állataink védelme érdekében. Csak így őrizhetjük meg ezt a csodálatos sokszínűséget.

„A környezeti nevelés alapjaiban erkölcsi kihívás. Egy új ember-kép ……. polgári erkölcse hordozza magában azt a környezetkultúrát, amely feltétele társadalmunk és Földünk fenntarthatóságának.” *(Havas Péter 2001.)*

Mindig a felnőtt közvetítésével valósul meg a gyermek és a környezet közötti kapcsolat. Bölcsődénkben nemcsak a környezet megvédésére kívánunk nevelni, hanem a környezettel való együttélésre is.

Értsék meg egyre többen, hogy a vadvirágokat nem a törvény tiltása miatt nem szabad letépni, hanem mert értelmetlen cselekedet. A természet szeretete, védelme, a természettel való együttélés, a természethez való kötődés, mélyről fakadó szellemi, lelki életünk meghatározója. Bízunk gyermekeinkben, hogy egyre többen lesznek, akik megtalálják a természet és a társadalom összhangját.

**Környezeti nevelésünk célja:**

A bölcsődés korú gyermekek minél több tapasztalatot szerezzenek az őket körülvevő természeti és társadalmi környezetről, életkoruknak megfelelő szinten.

**A kisgyermeknevelő feladatai:**

* Fokozatosan, lépésről-lépésre, a folyamatba aktívan beavatkozva vállaljon részt a gyermekek környezeti tudatosságának fejlesztésében.
* Gondoskodjék arról, hogy a játék, a tanulás, a társas-és közösségi élet, a munka és szabadidős tevékenységekben egyaránt jelenjen meg a környezeti nevelés.

**A csoportszoba, mint a környezeti nevelés helyszíne:**

Bölcsődénk két gondozási egysége a környezeti nevelés feltételeinek megfelelnek. A csoportszobáinkban a közvetlen megfigyelést segítő természetes élősarok van kialakítva, ahol a gyerekek az év során folyamatosan tevékenykedhetnek.

* **Akvárium:** A gyerekek, és a szülők segítségével telepített akvárium folyamatosan megfigyelési lehetőséget biztosít a víz minőségi változásának, a vízi növények és állatok kapcsolatának megfigyelésére. A közösen vásárolt halak, növények gondozása során a gyermekek személyes kapcsolatba kerülnek velük. A felnőttek példáját követve óvják, gondozzák őket.
* **Növénygondozás – ápolás:**
1. A gyermekek részt vehetnek a virágok gondozásában (locsolás). Figyelemmel kísérik fejlődésüket, növekedésüket.
2. Az évszaknak megfelelő 1-2 szál otthoni virágos kertből hozott virág megfigyelésével tapasztalatokat szereznek a virág részeiről, illatáról stb. Az így szerzett tapasztalatok gazdagítják a gyermekek ismereteit.
3. Terméseket folyamatosan gyűjtünk az év során, és megfigyeljük azokat. Közösen tisztítjuk, fogyasztjuk.
4. A nehezen megfigyelhető természeti jelenségek, rügyfakadás, hagymahajtás, búza stb. csíráztatás, gyümölcságak hajtása, a csoportszoba természetsarkában történik. A szülök bevonásával a gyermekek folyamatosan tevékenyen vesznek részt a gyűjtő munkában.
	* **Természetsarok:** Az év során folyamatosan bővítjük a természetsarkokat. A gyerekek szüleik segítségével gyűjtik a terméseket, ásványokat, kavicsokat, természetes anyagokat – faháncs, csigaház, kagyló, gyökérdarabok, stb. – ezek egy részét felhasználjuk díszítéshez és a foglalkozásokon is pl.: ének-zene, matematika, irodalom.

**Az bölcsődekert, mint a környezeti nevelés helyszíne:**

* **A veteményeskertben** kora tavasztól késő őszig tevékenykednek a gyermekek (talaj előkészítés, veteményezés, dugványozás, palántázás, gereblyézésé, locsolás, gyomlálás, betakarítás. Ezekhez a munkálatokhoz eszközeink bővítésre szorulnak (gyermekek méreteinek megfelelő kerti szerszámok, kosarak, locsolók).
* A csoportok udvarán kialakított **virágoskert** részeket a gyermekek folyamatosan figyelik, gondozzák. Itt alkalmuk nyílik megfigyelni, összehasonlítani a virágokat.
* **Madáritató** kialakítását tervezzük. Ez lehetőséget nyújtana arra, hogy a gyermekek a bölcsőde környékén élő madarakat megfigyeljék.
* **Madáretetőket** helyeztünk el a fák törzsein olyan magasságban, hogy gyermekeink maguk gondoskodhassanak a madarak téli etetéséről. A madár eledel beszerzéséhez a szülők segítségére mindig számíthatunk.
* **Rovarok és bogarak** megfigyelését ősztől tavaszig végezhetik a gyermekek a kertben. Nagyító segítségével közelről is megfigyelhetik pl. a hangyák és más rovarok alakját, színét, mozgását.

**8. AZ ELLENŐRZÉS ÉS ÉRTÉÉKELÉS RENDSZERE**

Az ellenőrzés rendkívül fontos szerepet kap bölcsődénk életében.

**Célja:** a tervszerűen, folyamatosan, a bölcsődei élet különböző színtereire kiterjedő ellenőrzés eredményeiből következtetéseket vonjunk le, és azokat megfelelően építsük be a további munkánkba.

**8.1. A program működését tervező és elemző dokumentumok**

A bölcsődevezető gondozási-nevelési működési terve: munkaterv[[9]](#footnote-9)

Időkeret: 1 év

**Irányai:** kisgyermeknevelők munkájának ellenőrzése, értékelése, a gyermekek különböző tevékenységek közbeni megfigyelése.

**Az ellenőrzésbe bevont személyek:**

* + bölcsődevezető helyettes
	+ csoportvezető kisgyermeknevelők
	+ a munkaközösség vezetők

A helyettes meghatározott feladattal önállóan is végez ellenőrzéseket, míg a csoportvezető gondozónők és a munkaközösség vezetők a vezetővel közösen vesznek részt a feladatban.

**8.2. A gyermekcsoport nevelési-gondozási programja**

**Végzik:** a csoport kisgyermeknevelői.

**Időkeretei:** a feladatnak megfelelően rövidebb, illetve hosszabb távra szólnak.

**Irányai:** nevelési-gondozási tervek, tevékenységi rendszerek, szervezési feladatok.

**Kisgyermeknevelő feladatai:**

* Tervezzék meg, és a ciklus végén értékeljék a csoport írásos dokumentumait.
* A gyermekről a bölcsődébe kerülést követően kezdje el vezetni a szükséges adminisztrációkat (fejlődési napló, gyermek eü-i. törzslap, stb.)
* Meghatározott szempontok alapján kísérjék figyelemmel a gyermekek fejlődését, és azt a fejlődési naplóban és a gyermek eü-i törzslapon a megadott időrendben jelöljék.
* Tervezzék meg az adottságokra, képességekre, és a szocializációra irányuló fejlesztéseket.
* A szülőket tájékoztassák és vonják be az „együttnevelésbe és gondozásba”.
* Szükség szerint kezdeményezzék más szakemberek bevonását az esetlegesen felmerülő problémák megoldásához (pl.: pszichológus, gyermekorvos).
* A gyermekcsoportok részletes nevelői programját a nevelési-gondozási szakmai program 5.sz. melléklete tartalmazza.

**8.3. A program beválásának ellenőrzése**

**8.3.1. A program választása előtti feladataink**

* A gyermekek ismerete és képességszintjének, szokás és szabályrendszerének felmérése (környezeti háttér).
* A bölcsődében a már meglévő nevelési- és gondozási filozófia áttekintése.
* Felmérni a kisgyermeknevelők felkészültségét, speciális irányultságát, továbbtanulási készségét.
* A bölcsőde tárgyi feltételeinek vizsgálata.

**8.3.2. A program beválásának, elemzésének, értékelésének ellenőrzése**

***Rövid távon*:** a bevezetést követő első gondozási év végén.

***Irányai:***

* Hogyan jelentek meg a tervezésben a nevelési- és gondozási tartalmak, okozott-e gondot az írásos dokumentumok vezetése.
* Befolyásolta-e a kisgyermeknevelő szakmai kultúráját, munkaintenzitását a program bevezetése.
* Hogyan tudták a bölcsőde többi dolgozói a megkezdett munkát támogatni.
* Milyenek a szülők visszajelzései.

***Feladataink:***

* vélemények összegyűjtése,
* dokumentumok elemzése,
* a nevelő-gondozó munka megfigyelése, értékelése.

**8.3.3. A program ellenőrzése hosszabb távon:**

A program beválásának értékelése 1-2 évenként a bölcsődéskor végén és az óvodák visszajelzései alapján.

***Irányai:***

* a gyermekek egészséges életmódjának alakítása,
* az érzelmi és szocializáció terén elért eredmények.

Az értékelést a bölcsőde vezetője készíti el, az értékelésbe bevont személyek és a kisgyermeknevelők beszámolója alapján.

**9. A BÖLCSŐDE HAGYOMÁNYOS ÜNNEPEI, EGYÉB RENDEZVÉNYEI:**

**9.1. A bölcsőde közös ünnepei**

* Mikulás,
* Karácsony,
* Farsang,
* Gyermeknap.

Ezek a szülők számára is nyilvánosak.

**9.2. A bölcsőde és a család közös rendezvényei, tevékenységei**

Munkadélutánok, családi délutánok, könyvárusítás.

**9.3. A bölcsőde egyéb programjai**

* Bölcsődék közötti gyakorlati tapasztalatcserék.
* Bölcsődék napi (április 21.)[[10]](#footnote-10) rendezvények szervezése, ill. a rendezvényeken való részvétel szakmai ismereteink bővítése céljával.
* Kirándulások, közös szabadidős rendezvények.
* Színház-és kiállítások látogatása.

**10. A BÖLCSŐDE KAPCSOLATAI**

**10.1. Óvodákkal**

**Formái:**

* tájékoztatás a leendő óvodások szülői számára,
* óvodalátogatás a szomszédos Napsugár Óvodába
* a kisgyermeknevelők és óvodapedagógusok tapasztalatcseréje.

**10.2. Egyéb külső kapcsolatok:**

* NYMJV Polgármesteri Hivatalának Szociális és Köznevelési Osztálya (Nyíregyháza)
* Gyermekjóléti Központ (Nyíregyháza)
* Magyar Bölcsődék Egyesülete (Budapest)
* MBE Bölcsődei Bázisintézményei (Szolnok)
* Sz-Sz-B Megyei Kormányhivatal Gyámügyi és Igazságügyi Főosztály Szociális és Gyámügyi Osztály (Nyíregyháza)
* Szociális és Gyermekvédelmi Főigazgatóság (Budapest)
* Egységes Pedagógiai Szakszolgálat, Tanulási Képességet Vizsgáló Szakértői Bizottság, ÉFOÉSZ Korai Fejlesztő (Nyíregyháza)
* Egészségügyi Alapellátási Igazgatóság–védőnők, házi gyermekorvosok (Nyíregyháza)
* Nyíregyházi Egyetem Alkalmazott Pedagógia és Pszichológia Intézet Pszichológia Intézeti Tanszék (Nyíregyháza)
* Debreceni Egyetem Egészségügyi Kar Alkalmazott Társadalomtudományi Tanszék, Védőnői Módszertani és Népegészségtani Tanszék (Nyíregyháza)
* Zay Anna Egészségügyi, Informatikai Szakközépiskola és Kollégium (Nyíregyháza)

**11. GYERMEKVÉDELEM BÖLCSŐDÉNKBEN**

A bölcsődénkbe járó gyermekek családjaikkal együtt széleskörűen reprezentálják a társadalom rétegződését, mely lehetővé teszi a különböző társadalmi státuszú családokból érkező gyermekek integrált bölcsődei ellátását. Így az intézményesült gyermeknevelés korai szakaszában olyan társadalmi értékeket tudunk közvetíteni, mint a szolidaritás, a másság elfogadása, tolerancia, empátia stb.

Sajnálatos tény, hogy társadalmunkban évről-évre növekszik a hátrányos helyzetű gyermekek száma, melynek okai:

* Az alacsony társadalmi státuszú munkakörök betöltése, a gyermekvállaláshoz és a munkanélküliséghez társuló folyamatos elszegényedés.
* Szociális hátrányok (válások, rendezetlen családi környezet, egészségügyi problémák).

A különböző társadalmi réteget képviselő szülők igényei és anyagi lehetőségei eltérőek, és sok esetben nem teszik lehetővé azt, hogy a városunkban található közművelődési és, kulturális intézmények rendezvényeit gyermekeikkel látogassák, és ott közös élményeket szerezzenek. Ezt felismerve, a szocio-kulturális hátrányok csökkentése érdekében feladatunknak tartjuk felhívni a szülők figyelmét ezekre a lehetőségekre, és a kompetencia-határokat szemelőt tartva, meghatározott feladatokat átvállaljunk a családtól.

A bölcsődei nevelő-gondozó munka filozófiáját, a gyermekvédelem preventív funkciójának kell áthatnia. Így a gondozónők minden cselekedetükben preventív gyermekvédelmi feladatokat látnak el, hiszen nagymértékben járulnak hozzá a rájuk bízott gyermekek egészséges szocializációjához.

A gyermekvédelem korrekciós feladatait a kisgyermeknevelők jelzéseinek segítségével a bölcsőde vezetője végzi.

***Korrekciós feladataink:***

* A gyermekek családi helyzetének felmérése, a kisgyermeknevelők jelzései alapján.
* A három, vagy több gyermekes, valamint a rendszeres gyermekvédelmi támogatásban részesülő családok számának felmérése, nyilvántartása a „bölcsődei jelentkezési ívek” alapján.
* Egy szülős családban nevelkedő gyermekek számának felmérése.
* Hátrányos, veszélyeztetett helyzet, esetleg a védelembe vétel okainak felderítése.
* A szülők segítése tanácsokkal, szociális juttatások igényléséhez.
* Nyíregyházi Család- és Gyermekjóléti Szolgálattal, karitatív szervezetekkel való kapcsolat felvétele – közvetítés a rászoruló szülők felé.
* Nevelési tanácsadás igénybevételének-és családterápia kezdeményezése szükség esetén.
* Kapcsolattartás a Tanulási Képességet Vizsgáló Szakértői Bizottsággal: szükség esetén szakvélemény kérése a retardált fejlődésű gyermek óvodai elhelyezéséhez.
* Pedagógiai szakvélemények készítése.

Bölcsődénk részletes gyermekvédelmi programját a nevelési-gondozási szakmai program 6.sz. melléklete tartalmazza.

**12. A BÖLCSŐDE IRÁNYÍTÁSA**

**12.1. Organogram**

**12.2. Nevelő-gondozó testület**

Az intézmény legfontosabb tanácskozó és határozó szerve.

***Tagja***: valamennyi kisgyermeknevelő.

***Véleményező és javaslattevő jogköre*** van a bölcsődei ellátást érintő kérdésekben.

***Döntési jogköre***: képviselő választás az Érdekképviseleti Fórumba, és a nevelési-gondozási kérdésekben van.

**12.3. Szakmai munkaközösségek**

***Választják:*** a kisgyermeknevelők

***Feladatköre:***

* Az intézmény kisgyermeknevelői által választott nevelési-gondozási területek elméleti és gyakorlati munkájának hatékony fejlesztése.
* Meghatározott nevelési- gondozási területek elemzése.
* Az ellenőrző és értékelő munkában való részvétel, a bölcsődevezető irányításával.

**12.4. Szülői munkaközösség**

A bölcsődei ellátást igénybevevők jogainak érdekérvényesítését végző szerv.

***Választják:*** valamennyi szülő.

***Véleményező, javaslattevő, és egyetértési jogköre*** van a gyermekeket érintő kérdésekben.

***Döntési jogköre:*** képviselők választása az Érdekképviseleti Fórumba.

Az ellátásban részesülők érdekvédelmét és a panaszok kezelésének menetét a gondozási nevelési-gondozási szakmai program 6.sz. melléklete tartalmazza.

**13. BÖLCSŐDÉBE ÉS ÓVODÁBA LÉPÉS FELTÉTELEI**

**13.1. A bölcsődébe lépés feltételei**

A gyermekek felvételénél az 1997.évi XXXI törvény 42/A.§ paragrafusa az irányadó jogszabály. Ennek megfelelően bölcsődénkben húsz hetes korától nevelhető gondozható a gyermek. Ha a gyermek a harmadik életévét betöltötte, de testi vagy szellemi fejlettségi szintje alapján még nem érett az óvodai nevelésre, és óvodai jelentkezését az orvosa nem javasolja, bölcsődében gondozható negyedik életévének betöltését követő augusztus 31-ig.

**A gyermek bölcsődébe történő felvételét kérheti:**

* A szülő.
* A szülő hozzájárulásával a körzeti védőnő, a házi gyermekorvos vagy háziorvos, a család- és gyermekjóléti szolgálat, a gyámhatóság is kezdeményezheti.

**Igénybejelentés[[11]](#footnote-11)/Előjegyzés:**

A bölcsődei ellátásra való kérelmet a szolgáltatás igénybevételét megelőző legfeljebb 2 hónapon belül közvetlenül a bölcsőde vezetőjének írásban kell benyújtani. A kérelem benyújtásához bölcsődénk formanyomtatványt biztosít a szülő/törvényes képviselő részére.

**Beiratkozás:**

Az igénybejelentést követően a bölcsőde vezetője írásban értesíti a szülőt a beiratkozás időpontjáról, az ellátás megkezdésének napjáról és a fizetendő személyi térítési díj összegéről.

**Szükséges adminisztratív és formai feltételek:**

* A szülő(k)/gondviselő(k) személyi azonosságát igazoló okirat
* A szülő(k)/gonviselő(k) munkáltatói igazolása.
* A gyermek társadalombiztosítási igazolványa.
* A gyermek egészségügyi kiskönyve.
* Orvosi igazolás, a gyermek státuszáról.
* A gyermeket hozza magával a szülő a beiratkozáskor.

**A gyermek bölcsődei felvételének gyakorlata intézményünkben:**

* Védelembe vett gyermekek felvétele kötelező.
* A Gyvt.-ben meghatározott feltételekkel rendelkező szülők szabad bölcsődeválasztása alapján.
* Előnyt élveznek:
* a rendszeres gyermekvédelmi kedvezményre jogosult gyermek,
* akinek szülője vagy más törvényes képviselője igazolja, hogy munkaviszonyban vagy munkavégzésre irányuló egyéb jogviszonyban áll,
* akit egyedülálló szülő nevel,
* akinek családjában három vagy több gyermek van,
* akinek egyik szülője munkaképtelen,
* akinél egészségügyi vagy szociális indok áll fenn.
* A gyermekek felvételéről a bölcsődevezetője dönt.[[12]](#footnote-12)

**A bölcsődei elhelyezés megszűnése:**

* Ha a gyermeket másik bölcsőde átvette.
* Ha a megszüntetést a szülő kéri.
* A bölcsőde orvosának vagy a gyermek háziorvosának megállapítása szerint a gyermek egészségügyi állapota miatt bölcsődei gondozásra alkalmatlan.
* Amennyiben a szülők felszólítás után sem fizetik meg a térítési díjat, vagy a bölcsőde házirendjét rendszeresen és súlyosan megsértik.
* Ha a gyermek óvodai felvételt nyert.
* Annak a gondozási-nevelési évnek az utolsó napján, amelyben a gyermek a harmadik (indokolt esetben a negyedik) életévét betölti.

**13.2. Az óvodába lépés feltételei**

**A gyermek óvodaérettségének jellemzői:**

* Nagyon sok területen önálló, egyedül étkezik, öltözködik, tisztálkodik, legfeljebb apró segítséget igényel.
* Már nem csak a szoros felnőtt-gyermek kapcsolatban érzi magát biztonságban, szívesen játszik együtt társaival is.
* Jól tájékozódik környezetében, ismeri a napi eseményeket, a csoportban kialakított szokásokat, szabályokat, az ezekhez való alkalmazkodás nem jelent nehézséget számára.
* Érdekli minden, szívesen vesz részt új tevékenységekben.
* Gazdag szókincse van, elsősorban beszéd útján tart kapcsolatot felnőttel, gyermekkel.

**Jóváhagyta** (a fenntartó részéről)**:**

Dátum: ………………………………

………………………………..

aláírás

**IRODALOMJEGYZÉK**

1. A pszichológia alapjai. Szerk.: Bernáth László – Révész György. Tertina Kiadó, Bp., 1997.
2. Andorka Rudolf: Bevezetés a szociológiába. Osiris Kiadó, Budapest, 1997.
3. Az egészséges csecsemő és gyermek fejlődése és gondozása. Szerk.: Dr. Pikler Emi. Medicina Könyvkiadó, Budapest, 1978.
4. Csatári Irén (szerk.): Fürdetés – a gondozás művészete. Pikler – Lóczy Társaság a kisgyermekekért. Bp., 2002.
5. Az óvodai nevelés programja. Országos Pedagógiai Intézet, 1989.
6. Bölcsőde a családdal a kisgyermekért. Szerk.: Rónainé F. Mária. Családpolitikai füzetek, 1994.
7. Élelmezésvezetők kézikönyve. Szerk.: Rigó János. Anonymus Kiadó, 1999.
8. Gyermekkori dietetika. Szerk.: Dr. Dobszay László. Medicina Könyvkiadó, Budapest, 1971.
9. Dr. Hagymási Katalin: Válogatás a nevelés néhány gyakorlati kérdéséhez. Bessenyei György Kiadó, Nyíregyháza, 1994.
10. Dr. Hagymási Katalin – Oroszné Dr. Deák Judit: Szöveggyűjtemény – A pedagógusmesterség gyakorlati kérdései. Stúdium Kiadó, Nyíregyháza, 2000.
11. Janowszky Sándor – Nagyné Janowszky Krisztina: Nevelőerő a játékban, játék a nevelésben. Fejlesztő pedagógia, 2000/3.sz.
12. Jegyzet a bölcsődei és csecsemőotthoni gondozónők részére. Szerk.: Tardos Anna. ETI, Budapest, 1981.
13. Korintus Mihályné Dr. – Dr. Nyitrai Ágnes – Rózsa Judit: Játék a bölcsődében – módszertani levél. Kapocs füzetek. NCsSzI, Budapest, 2003.
14. Gyöngy Kinga (szerk.): Első lépések a művészetek felé I.-II. Dialógus Campus Kiadó. Budapest-Pécs, 2015.
15. Kádár Annamária: Mesepszichológia – Az érzelmi intelligencia fejlesztése gyermekkorban. Kulcsluk Kiadó Kft, 2013.
16. Kádár Annamária: Mesepszichológia 2. – Útravaló kényes nevelési helyzetekhez. Kulcsluk Kiadó Kft, 2014.
17. Keményné Dr. Pálfy Katalin: Bevezetés a pszichológiába. Tankönyvkiadó, Budapest, 1989.
18. Koszta Györgyné: Az én-tudat megnyilvánulási formái – 0-3 éves korig –. Szakdolgozat. ETI, Budapest, 1992.
19. Koszta Györgyné: A játék helye és szerepe az iskolai gyermekvédelemben. Szakdolgozat. Nyíregyházi Főiskola, 2002.
20. Kovács György: Óvoda pedagógia. 1985.
21. Kozma Tamás: Bevezetés a nevelésszociológiába, Nemzeti Tankönyvkiadó, Budapest, 1999.
22. Maszler Irén: Játékpedagógia. Comenius Bt., Pécs, 1996.
23. Mérei Ferenc – V. Binét Ágnes: Gyermeklélektan. Medicina Könyvkiadó, Budapest, 2004.
24. Nagy József: XXI. század és nevelés. Osiris Kiadó, Budapest, 2000.
25. Pukánszky Béla – Németh András: Neveléstörténet. Nemzeti tankönyvkiadó, 1995.
26. Szociális-és egészségügyi intézmények belső szabályzatainak mintatára. Szerk.: Dr. Sever Lászlóné. Studium Bt., Budapest, 1999.
27. Intézményvezetők könyve. Szerk.: Paál György. Pénzügyi Tájékoztató Iroda Kft, Hagyárosbörönd, 2008.
28. Dr. Takács Bernadett: Gyermek – játék – terápia. Okker Kiadó Kft., 2001.
29. Tóth Sándorné: Bölcsődei gyermekélelmezés. Szakdolgozat. ETI, Szolnok 1999.
1. 15/1998.(IV.30.) NM rendelet 10.sz. melléklete [↑](#footnote-ref-1)
2. NYMJV Közgyűlésének 5/2011.(XII.16..) önkormányzati rendelet 11§ [↑](#footnote-ref-2)
3. Cereáliák: liszt, rizs, gabonamagvak, gabonapelyhek, egyébb gabonakészítmények. [↑](#footnote-ref-3)
4. Forrás: Élelmezésvezetők kézikönyve. Szerk.: Rigó János. Anonymus Kiadó, 1999. [↑](#footnote-ref-4)
5. Vonatkozó jogszabály: 37/2014.(IV.30.) EMMI rendelet 2.§ (1) bekezdés 22. pontja [↑](#footnote-ref-5)
6. Vonatkozó jogszabály: 1169/2011/EU európai parlamenti tanácsi rendelet II. Melléklete [↑](#footnote-ref-6)
7. A kéndioxid és származékai csoportba a következő adalékanyagok tartoznak: kéndioxid (E 220), nátriumszulfit (E 221), nátrium-hidrogén-szulfit (nátrium-biszulfit) (E 222), nátrium-metabiszulfit (E 223), kálium-metabiszulfit (E 224), kalcium-szulfit (E 226), kalcium-hidrogén-szulfit (E 227), kálium-hidrogén-szulfit (E 228) [↑](#footnote-ref-7)
8. Hazánkban egyelőre a csillagfürt viszonylag kevés termék összetevői között fordul elő. Jelölését leggyakrabban a gluténmentes áruk csomagolásán lehet megtalálni. [↑](#footnote-ref-8)
9. A munkaterv részletes leírását a nevelési-gondozási szakmai program 4.sz. melléklete tartalmazza. [↑](#footnote-ref-9)
10. Vonatkozó jogszabály: 15/1998.(IV.30.) NM rendelet 43§ (1)-(2) bekezdés [↑](#footnote-ref-10)
11. Ellátás igénybevételére irányuló kérelem benyújtása (szabályzók: gyvt.29.§ (1) b)-c); gyvt.31.§ (1); NYMJV Közgyűlésének 29/2007.(IX.25.) KGY r. 16.§ (1) b) pontja.) [↑](#footnote-ref-11)
12. Szabályzók: gyvt. 32.§ (1) d) pontja; NYMJV Közgyűlésének 29/2007.(IX.25.) KGY r. 16.§ (1) és (8) bekezdés. [↑](#footnote-ref-12)